Ketua jabatan perlu kenal pasti, selesaikan masalah 2.2 peratus penjawat awam tidak daftar vaksin

KUALA LUMPUR 30 Ogos- Kongres Kesatuan Pekerja-Pekerja Di Dalam Perkhidmatan Awam (CUEPACS) menggesa semua ketua jabatan mengenal pasti kakitangannya yang tidak mendaftar atau belum menerima suntikan vaksin COVID-19 dengan segera.

Presidennya, Adnan Mat berkata, pihaknya mengambil maklum sebanyak 2.2 peratus penjawat awam masih tidak mendaftar untuk suntikan dan proses mengenal pasti itu perlu dilakukan bagi mengetahui puncanya.

“CUEPACS menggesa semua ketua jabatan mengenal pasti kakitangan masing-masing yang tidak mendaftar atau masih belum menerima suntikan vaksin,” katanya dalam satu kenyataan hari ini.

“CUEPACS yakin proses ini boleh meningkatkan lagi peratusan penjawat awam divaksin apabila permasalahan yang dihadapi oleh kakitangan didengari dan diselesaikan oleh ketua jabatan masing-masing,” katanya.

Dalam masa sama CUEPACS juga berharap suntikan vaksin bagi 30,000 penjawat awam yang sudah mendaftar tetapi belum memperoleh tarikh janji temu vaksinasi disegerakan.

“Jumlah 30,000 ini sebenarnya hanya sedikit sahaja. Sekiranya fokus diberikan kepada kumpulan ini, CUEPACS yakin kesemua penjawat awam itu boleh divaksin dalam tempoh sehari sahaja melalui koordinasi dengan jabatan dan kementerian masing-masing.

“CUEPACS melihat pelaksanaan PPV bergerak ke premis dan jabatan kerajaan boleh menyelesaikan proses memvaksin 30,000 penjawat awam yang belum lagi mendapat temu janji.

“Setiap jabatan mempunyai data kakitangan yang lengkap dan proses ini boleh berjalan dengan lancar sekiranya proses vaksinasi dilakukan di premis kerajaan selain dapat mengelakkan kesesakan,” jelasnya.

Katanya, keengganan segelintir penjawat awam untuk divaksin hanya akan mendedahkan risiko kepada rakan sekerja sehingga mewujudkan persekitaran yang tidak selamat di tempat kerja.

“Penjawat awam adalah barisan hadapan yang berhadapan dengan rakyat dalam menyampaikan perkhidmatan sama ada melalui kaunter atau secara langsung di lapangan.

“Sekiranya kita mahu sektor ekonomi dibuka dengan sepenuhnya, penjawat awam perlu divaksin terlebih dahulu kerana kita semua adalah pemudahcara kepada sektor ekonomi,” katanya.


DUN Sabah dibubarkan

KOTA KINABALU, 30 Julai – Ketua Menteri Sabah Datuk Seri Mohd Shafie Apdal  hari ini mengumumkan pembubaran Dewan Undangan Negeri (DUN) Sabah bagi memberi laluan kepada pilihan raya negeri diadakan dalam tempoh 60 hari.

Mohd Shafie membuat pengumuman berkenaan pada sidang media khas di Pusat Pentadbiran Negeri Sabah di sini selepas mendapat perkenan Yang Dipertua Negeri Sabah Tun Juhar Mahiruddin.

Terdahulu, Mohd Shafie mengadap Tun Juhar di Istana Negeri di sini dan kenderaan yang membawa ketua menteri itu dilihat memasuki perkarangan istana pada jam 8.25 pagi.

“Saya masih menjalankan tugas-tugas sebagai Ketua Menteri dalam tempoh pembubaran tersebut,” katanya selepas mengadakan pertemuan dengan Anggota Dewan Undangan Negeri (ADUN) dan Anggota Parlimen blok kerajaan.

Perkembangan politik di negeri ini menjadi hangat apabila bekas ketua menteri Sabah Tan Sri Musa Aman semalam mendakwa beliau mempunyai majoriti mudah bagi membentuk kerajaan Sabah.

Blok kerajaan terdiri daripada Warisan (31 kerusi), DAP (6), UPKO (2), PKR (2) dan ADUN dilantik (4), sementara blok pembangkang pula merangkumi Bersatu (9), PBS (4), STAR (3), Bebas (2), UMNO (1) dan ADUN dilantik (1).

Mohd Shafie dilantik sebagai Ketua Menteri pada 12 Mei, 2018 dan pembubaran Dewan Undangan Negeri itu dibuat setelah kerajaan negeri pimpinannya memerintah selama kira-kira 26 bulan.

Pada Pilihan Raya Umum ke-14 (PRU14), Warisan memperoleh 21 kerusi DUN, manakala rakan-rakan parti daripada PH mempunyai lapan kerusi masing-masing iaitu DAP (enam) dan PKR (dua).

Bagaimanapun, jumlah kerusi DUN diperolehi Warisan dan rakan politiknya dalam PH pada ketika itu sebanyak 29, belum mencapai majoriti mudah untuk membolehkan parti berkenaan membentuk kerajaan dan memerlukan kerusi tambahan lain.

Warisan kemudian mempunyai kerusi mencukupi sebanyak 35 daripada 60 kerusi DUN untuk membentuk kerajaan berasaskan majoriti mudah berikutan tindakan enam ADUN Barisan Nasional (BN) menyeberang ke parti tersebut.

Rentetan daripada itu, Mohd Shafie mengangkat sumpah jawatan Ketua Menteri Sabah ke-15 di Istana Negeri pada 12 Mei 2018, sekali gus menggantikan gabungan BN dan STAR pimpinan Musa dalam tempoh 48 jam selepas hilang majoriti mudah.


Rasuah: Dua bekas pegawai kanan imigresen Perak dipenjara tiga tahun, denda RM85,000

IPOH, 23 September – Bekas Pengarah Imigresen Perak dan bekas Ketua Unit Pendakwaan Imigresen Perak, masing-masing dihukum penjara tiga tahun dan denda RM85,000 di Mahkamah Sesyen di sini hari ini, selepas didapati bersalah meminta dan menerima rasuah tujuh tahun lepas.

Hakim S. Indra Nehru menjatuhkan hukuman penjara tiga tahun dan denda RM50,000 terhadap Zulhairin Yahya, 50, dan Zaidi Dali, 54, bermula hari ini dan dipenjara 10 bulan lagi sekiranya gagal menjelaskan denda berkenaan atas kesalahan meminta suapan RM10,000 setiap bulan supaya tiada pemeriksaan dijalankan ke atas sebuah pusat hiburan di Manjung.

Indra Nehru turut menjatuhkan hukuman penjara tiga tahun bermula hari ini dan denda RM35,000 serta lapan bulan penjara, jika gagal membayar denda itu ke atas kedua-dua mereka, masing-masing bagi dua kesalahan memperoleh suapan sebanyak RM7,000.

Zulhairin dan Zaidi didakwa dengan niat bersama meminta suapan RM10,000 setiap bulan daripada Nga Chee Jiek, sebagai dorongan untuk memastikan tiada pemeriksaan dan serbuan dijalankan ke atas sebuah pusat hiburan di Pusat Bandar Seri Manjung.

Kesalahan itu dilakukan di Club House Meru Valley Golf & Country Club di sini pada kira-kira pukul 9 malam 5 Nov 2015.

Pertuduhan dikemukakan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang dibaca bersama Seksyen 34 Kanun Keseksaan dan boleh dihukum di bawah Seksyen 24(1) akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

Zulhairin juga didakwa sebagai Pengarah Jabatan Imigresen Negeri Perak memperoleh suapan berjumlah RM7,000 daripada Nga menerusi Zaidi, sebagai dorongan memastikan tiada pemeriksaan dan serbuan dijalankan ke atas pusat hiburan sama di Restoran Knock Knock Meru Jaya di sini, pada kira-kira pukul 12.05 tengah malam 12 Nov 2015.

Zaidi turut didakwa sebagai Ketua Unit Pendakwaan Jabatan Imigresen Negeri Perak memperoleh suapan untuk dirinya dan Pengarah Jabatan Imigresen Negeri Perak berjumlah RM7,000 daripada Nga, sebagai dorongan memastikan tiada pemeriksaan dan serbuan dijalankan ke atas pusat hiburan sama di tempat letak kereta Meru Valley Golf & Country Club di sini, pada kira-kira pukul 9.55 malam 11 Nov 2015.

Kedua-dua pertuduhan itu dikemukakan mengikut Seksyen 17(a) Akta SPRM 2009 (Akta 694) yang boleh dihukum di bawah Seksyen 24 akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana-mana yang lebih tinggi jika sabit kesalahan.

Pendakwaan dikendalikan Timbalan Pendakwa Raya Maziyah Mansor manakala Zulhairin diwakili peguam Mohd Baharuddin Ahmad Kassim dan Zaidi diwakili peguam Zamri Idrus dan Mohd Fadly Hashim.

Terdahulu, pihak pembelaan merayu supaya anak guam mereka dikenakan hukuman rendah atas alasan ia adalah kesalahan pertama dan telah memberi kerjasama baik sepanjang tempoh perbicaraan, selain perlu menanggung keluarga.

Bagaimanapun Maziyah memohon supaya mahkamah mengenakan hukuman yang berat supaya menjadi pengajaran kepada orang ramai dan penjawat awam, terutama agensi penguatkuasaan, bagi membendung amalan rasuah daripada menjadi barah dalam masyarakat dan sistem pentadbiran kerajaan.


MEDAC gesa lebih ramai usahawan tidak formal memanfaatkan SPIN

LENDU 6 Feb. – Kementerian Pembangunan Usahawan dan Koperasi MEDAC) menggesa lebih ramai usahawan tidak formal memanfaatkan bantuan modal khusus untuk mereka melalui Skim Pembiayaan Informal (SPIN).

Timbalan Menterinya, Datuk Mas Ermieyati Samsuddin berkata, tidak ramai usahawan berkenaan yang terjejas akibat pandemik COVID-19, memohon pinjaman mudah SPIN yang disediakan Tabung Ekonomi Kumpulan Usaha Niaga (TEKUN) Nasional.

Beliau berkata, setakat ini hanya 842 usahawan sudah menerima manfaat SPIN yang menyediakan pinjaman antara RM1,000 hingga RM5,000 bagi membantu mereka menjalankan perniagaan, terutama yang terkesan akibat pandemik itu.

Beliau menjelaskan, usahawan tidak formal ialah mereka yang terbabit dalam perniagaan bersaiz kecil dan tidak berdaftar dengan Suruhanjaya Syarikat Malaysia (SSM) atau pihak berkuasa tempatan (PBT).

“Contohnya, TEKUN Cawangan Masjid Tanah mencatatkan sifar usahawan tidak formal yang memohon mendapatkan pinjaman SPIN sedangkan program ini adalah untuk usahawan yang tidak berdaftar dan tidak ada dokumen SSM.

“Cara untuk memohon, cuma perlu bawa salinan MyKad, penyata bank, bil utiliti dan bukti memiliki perniagaan yang dijalankan ke pejabat TEKUN dan insya-Allah lulus dalam tempoh tujuh hari,” katanya ketika meninjau usahawan di Pasar Tani Masjid Tanah, di sini hari ini.

Beliau berkata, dengan tempoh pembayaran balik pinjaman selama 36 bulan, lebih ramai usahawan tidak formal harus merebut peluang berkenaan bagi memastikan mampu bertahan dalam perniagaan.

Mas Ermieyati berkata, kementerian berkenaan memperuntukkan RM50 juta dalam SPIN bagi memberi manfaat kepada 10,000 usahawan tidak formal untuk mengembangkan perniagaan dan mendaftar dengan SSM.

Mengenai perniagaan Pasar Tani, beliau berkata, peniaga terbabit bersyukur kerana masih dibenarkan beroperasi meskipun
PKP 2.0 dilaksanakan sejak 13 Januari lalu dan dijadualkan berakhir pada 18 Februari ini.

“Alhamdulillah, peniaga pasar malam sudah dibenarkan beroperasi mulai semalam dan ia memberikan kelegaan kepada ramai usahawan, terutama yang terbabit dalam perniagaan pasar tani dan pasar malam,” katanya.


Salam faham punca Rumah [email protected] Seasons sesak

KUALA LUMPUR 12 Ogos – Kesesakan orang ramai di Rumah Prihatin @ Grand Seasons, di sini berpunca daripada salah faham dan berita kononnya premis itu menyediakan perkhidmatan vaksinasi tanpa janji temu untuk bukan warganegara.

Pengambilan vaksin secara tanpa janji temu untuk warga asing sebenarnya adalah di pusat pemberian vaksin (PPV) Bukit Jalil dan bukan di Rumah Prihatin @ Grand Season.

Menurut kenyataan Pengurusan Rumah Prihatin @ Grand Seasons, pihaknya hanya menerima vaksinasi tanpa janji temu untuk warganegara Malaysia, dengan keutamaan kepada golongan warga emas, orang kurang upaya, kelompok terpinggir dan golongan rentan.

“Pada peringkat awal, kami mengambil tindakan bersama polis dan Dewan Bandaraya Kuala Lumpur (DBKL) bagi menyuraikan keadaan, namun warga asing ini tetap tidak mahu bersurai walaupun telah diberikan arahan dan amaran. Bagaimanapun, keadaan kembali diperbetulkan dengan bantuan polis dan DBKL.

“Program vaksinasi ini diuruskan oleh Rumah Prihatin di bawah Program Vaksinasi [email protected] dan tidak melibatkan pihak lain. Kami kesal dengan apa yang terjadi dan akan meningkatkan lagi pematuhan prosedur operasi standard (SOP) dengan bantuan pihak berkuasa, bagi memastikan kejadian ini tidak berulang,” menurut kenyataan itu.

Semalam satu video berdurasi tujuh minit 15 saat, yang menunjukkan suasana kesesakan dengan tiada penjarakan fizikal di luar pekarangan premis itu, tular di laman sosial sekali gus mengundang kegusaran dalam kalangan warga maya.

Sementara itu Ketua Polis Daerah Dang Wangi Asisten Komisioner Noor Dellhan Yahaya berkata, polis mengambil tindakan segera mengawal keadaan di PPV itu selepas tular video mengenai kesesakan dan pelanggaran prosedur operasi standard (SOP), di kawasan itu.

Beliau turut meminta orang ramai yang mempunyai maklumat berkaitan perlanggaran prosedur operasi standard (SOP), supaya menghubungi Ibu Pejabat Polis Daerah (IPD) Dang Wangi di talian 03-26002222 atau Hotline Polis Kuala Lumpur di talian 03-21159999 atau balai polis berhampiran.


11 barangan kawalan sempena krismas

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata skim kawalan berkenaan berkuat kuasa selama lima hari bermula 23 hingga 27 Dis.

Sebelas jenis barangan tersebut ialah ayam tua hidup (dikawal Sarawak sahaja), kepak ayam (dikawal di Sarawak, Sabah dan Labuan), daging kambing biri-biri bertulang import, tomato, lada benggala hijau dan kubis bulat import (China dan Indonesia).

Selain itui, lobak merah, ubi kentang import (China), babi hidup (dikawal di Sarawak, Sabah dan Labuan), perut babi dan daging serta lemak babi (dikawal di Sarawak, Sabah dan Labuan), katanya pada sidang media mengumumkan SHMMP Krismas 2022 di Bangunan Parlimen di sini hari ini.

Pada masa sama, Salahuddin berkata ayam dan telur ayam sedang dikawal harganya di bawah pelaksanaan penentuan harga ayam dan telur ayam.

Katanya, tempoh SHMMP kali ini adalah bersesuaian mengikut keadaan semasa iaitu mewujudkan suasana menang-menang kepada pengguna dan peniaga dengan pengguna dapat menikmati harga berpatutan sementara peniaga pula tidak tertekan dengan tempoh masa pelaksanaan yang terlalu lama.

Sementara itu, Salahuddin berkata lebih 2,000 Pegawai Penguat Kuasa Kementerian Perdagangan Dalam Negeri dan Kos Sara Hidup ditugaskan di lokasi strategik seperti pasar awam, pasar tani dan pusat beli-belah bagi memantau barangan keperluan perayaan.

Strategi itu, katanya membolehkan penguatkuasaan dilaksanakan dengan lebih berkesan dan langkah segera dapat diambil terhadap aduan pengguna dan tindakan penguatkuasaan ke atas peniaga sekiranya berlaku ketidakpatuhan.

Pada masa sama, beliau berkata penguatkuasaan secara berhemah dilaksanakan dengan memberi pendidikan, nasihat dan amaran supaya peniaga mematuhi undang-undang dan mengamalkan perniagaan beretika.

“Kerajaan berharap semua pihak dapat mematuhi harga-harga ditetapkan dan mengunakan label merah jambu bagi barangan tersebut. Tindakan tegas akan diambil terhadap peniaga yang gagal mematuhi peraturan-peraturan di bawah skim ini.

“Mana-mana peniaga yang melakukan kesalahan akan diambil tindakan di bawah Akta Kawalan Harga dan Antipencatutan 2011 dan boleh dikenakan penalti,” katanya.


Warga emas ditahan disyaki ikat, heret anjing dengan kereta hingga mati

PORT DICKSON, 30 Mei – Seorang lelaki warga emas disyaki menyebabkan kematian seekor anjing di Kampung Sri Parit, Lukut pada Sabtu ditahan pihak polis semalam.

Ketua Polis Daerah Port Dickson, Supt Aidi Sham Mohamed, berkata polis menerima aduan daripada seorang lelaki berusia 44 tahun yang melihat seekor anjing telah diperlakukan dengan kejam sehingga cedera dan berdarah.

“Pengadu telah melihat anjing tersebut diikat dan diheret dengan menggunakan kereta. Akibat kejadian itu, anjing tersebut telah mati,” katanya dalam satu kenyataan di sini hari ini.

Katanya tangkapan dilakukan terhadap pemilik anjing berusia 61 tahun itu kira-kira 10.05 malam semalam di Pejabat Bahagian Siasatan Jenayah IPD Port Dickson dan direman sehari.


GRS sokong Muhyiddin sebagai Perdana Menteri

KOTA KINABALU, 21 November – Gabungan Rakyat Sabah (GRS) hari ini menyatakan pendirian untuk menyokong Pengerusi Perikatan Nasional (PN) Tan Sri Muhyiddin Yassin sebagai calon Perdana Menteri, kata Pengerusinya Datuk Seri Hajiji Noor.

Ketua Menteri Sabah itu berkata GRS juga bersetuju untuk membentuk kerajaan Persekutuan bersama PN, Gabungan Parti Sarawak (GPS) dan parti lain yang bersedia bekerjasama untuk tujuan itu.

Beliau berkata perkara itu telah dibincangkan bersama Muhyiddin dalam satu pertemuan dengan pemimpin GRS di Kuala Lumpur semalam yang turut dihadiri Timbalan Pengerusi GRS Datuk Seri Dr Jeffrey Kitingan.

“GRS berpandangan adalah perlu pembentukan Kerajaan Persekutuan dilaksanakan pada kadar segera untuk memastikan kerajaan dapat berfungsi sepenuhnya, khususnya dalam memuktamadkan penggubalan belanjawan untuk 2023.

Pada Pilihan Raya Umum ke-15, GRS memenangi enam kerusi Parlimen daripada 13 kerusi yang ditandingi parti itu di Sabah manakala Naib Presiden Bersatu Datuk Seri Dr Ronald Kiandee mempertahankan Parlimen Beluran atas tiket PN.


Lelaki positif ganja disyaki punca kemalangan babit lima kenderaan ditahan

SEREMBAN, 6 Jun – Polis menahan seorang lelaki positif dadah jenis ganja yang disyaki menyebabkan nahas membabitkan lima kenderaan di Kilometer 243.3 Lebuhraya Utara-Selatan (PLUS) arah Selatan, di sini semalam.

Ketua Polis Daerah Seremban ACP Nanda Maarof berkata lelaki berusia 28 tahun yang memandu kereta jenis Perodua Myvi itu ditahan di lokasi kejadian sejurus kemalangan.

“Ketika ditahan dia berada dalam keadaan khayal dan pemeriksaan ke atas keretanya menemukan sepaket plastik lut sinar berisi tumbuhan kering yang disyaki dadah jenis ganja seberat 3.39 gram.

“Lelaki itu yang merupakan penganggur kemudian direman empat hari bermula hari ini dan kes disiasat mengikut Seksyen 6 Akta Dadah Berbahaya 1952 dan Seksyen 15 (1) (a) akta yang sama,” katanya dalam kenyataan hari ini.

Dalam insiden pada pukul 10.40 pagi semalam, Perodua Myvi yang dipandu lelaki tersebut dipercayai hilang kawalan dan melanggar sebuah Toyota Avanza yang berada di hadapan keretanya.

Nanda berkata akibat rempuhan itu, Toyota Avanza dipandu lelaki berusia 44 tahun itu berpusing beberapa kali dan melanggar dua kereta lain, selain tayar belakang kiri kereta itu tercabut lalu terpelanting masuk ke laluan arah bertentangan dan mengenai sebuah lagi Perodua Myvi.


Audio tular: Kalau betul apa masalahnya?- Anwar

KUALA LUMPUR 10 April – Tanpa mengesahkan atau menafikan sekiranya rakaman audio yang dikatakan memaparkan perbualan antara Presiden PKR Datuk Seri Anwar Ibrahim dan Presiden UMNO Datuk Seri Ahmad Zahid Hamidi adalah tulen, Anwar sebaliknya mengutarakan soalan: kalau betul, apa masalahnya?

Ketika ‘diasak’ moderator pada satu sesi dialog anjuran Majlis Profesor Negara (MPN) hari ini mengenai perkara berkenaan, Ketua Pembangkang itu mempersoalkan sama ada wujud sebarang elemen jenayah dalam rakaman perbualan itu.

“Kalau tidak ada masalah, apa masalah nak bangkitkan dalam majlis macam ini, apa untungnya untuk rakyat? saya dah buat kenyataan, Zahid (Ahmad Zahid) dah buat kenyataan, cukup.. move on,” kata beliau yang juga Pengerusi Pakatan Harapan (PH) dalam sesi dialog, Bicara Tokoh: No Holds Barred anjuran MPN di sini.

Mengakui belum lagi membuat laporan polis mengenainya disebabkan jadual yang padat, Anwar menganggap penyebaran audio berkenaan hanya bermotifkan politik dan isu sebenar yang perlu diberi perhatian sepatutnya ialah siapa yang mengintip dan mengeluarkan rakaman berkenaan.

Rakaman audio perbualan antara dua individu yang dikatakan mirip suara Ahmad Zahid dan Anwar itu telah tersebar dengan meluas di media sosial dan blog, didakwa berlaku selepas Perhimpunan Agung UMNO, baru-baru ini, dan Ketua Polis Negara Tan Sri Abdul Hamid Bador mengesahkan polis telah membuka kertas siasatan mengenainya.

Sementara itu, di Perlis, Ahli Majlis Tertinggi (MT) UMNO Datuk Zahidi Zainul Abidin berkata individu yang terlibat dalam rakaman audio itu perlu memberitahu rakyat secara terus terang mengenai pendirian sebenar mereka.

“Mereka perlu berterus terang kepada rakyat jika wujud pakatan politik bersama. Selain itu perlu membuat laporan polis berhubung isu audio itu bagi pihak polis mengesahkan samada audio itu tulen atau sebaliknya,” katanya kepada pemberita di sini hari ini.

Dalam perkembangan lain, Zahidi yang juga Ketua UMNO bahagian Padang Besar meminta agar UMNO tidak menggunakan alasan Pilihan Raya Umum (PRU) bagi menangguh pemilihan parti itu yang sepatutnya dilakukan dalam tempoh tiga tahun.

Naib Presiden UMNO Datuk Seri Ismail Sabri Yaakob sebelum ini dilaporkan berkata mengikut perlembagaan UMNO, penangguhan pemilihan parti dibenarkan dibuat dalam tempoh 18 bulan oleh MT dan tempoh matang bagi kepimpinan UMNO sekarang akan tamat pada 30 Jun 2021.


Ismail Sabri tiba di Tupah, Merbok untuk tinjau kesan banjir kepala air

Beliau berlepas dari Pangkalan Tentera Udara Diraja Malaysia (TUDM) Subang, Selangor menaiki pesawat khas pada 10 pagi dan tiba di Lapangan Terbang Sultan Abdul Halim, Alor Setar, kira-kira sejam kemudian.

Sebaik mendarat, perdana menteri terus ke lokasi pertamanya iaitu di Tupah, Merbok dan tiba pada 12.15 tengah hari bagi meninjau kesan banjir di kawasan itu, antaranya Jambatan Tupah, Taman Lembah Merbok dan Loji Rawatan Air Tupah.

Tupah adalah kawasan di daerah Kuala Muda yang terjejas disebabkan banjir yang berlaku ekoran fenomena kepala air dari Gunung Jerai pada Rabu lepas. Kira-kira 200 buah rumah terkesan oleh bencana itu.

Semasa lawatan itu, Ismail Sabri turut beramah mesra dan bertanya khabar mangsa serta meninjau keadaan rumah penduduk dan menyampaikan sumbangan daripada Agensi Pengurusan Bencana Negara (Nadma) kepada mereka.

Sebaik tamat program di Tupah, beliau kemudian ke Titi Hayun, Yan, bagi meninjau keadaan sama di sana selain dijangka diberikan taklimat mengenai perkembangan semasa banjir oleh Muhammad Sanusi.


Prosedur jalankan perniagaan akan ditambah baik, percepat usaha pelaburan – PM Anwar

Perdana Menteri merangkap Menteri Kewangan Datuk Seri Anwar Ibrahim berkata Invest Malaysia Council dan Jawatankuasa Nasional Mengenai Pelaburan (NCI) akan menerajui usaha bagi mempercepat kelulusan projek-projek pelaburan berpotensi tinggi.

Selain itu, kata beliau, Pasukan Petugas Khas Pemudahcara Perniagaan (PEMUDAH) akan diperkasa sebagai unit pemudah cara iklim pelaburan dan persekitaran perniagaan.

“Kajian Bank Negara Malaysia menunjukkan manfaat pelaburan langsung asing (FDI) dilihat semakin mengecil ekoran ketersediaan insentif yang tinggi dan pelaburan bernilai rendah. Malaysia mempunyai lebih 100 jenis insentif dan lebih 30 agensi promosi pelaburan (IPA).

“Dengan pola perubahan global susulan perkembangan teknologi dan perubahan iklim, evolusi insentif di Malaysia diperlukan untuk menyokong kegiatan ekonomi,” katanya ketika membentangkan Belanjawan 2023 di Dewan Rakyat hari ini.


Polis siasat dakwaan pengguna Facebook pihak berkuasa lindungi aktiviti jenayah

IPOH, 26 April – Polis akan menjalankan siasatan secara terperinci mengenai dakwaan pengguna Facebook, yang memuat naik hantaran kononnya pihak polis telah melindungi aktiviti jenayah di beberapa kawasan di daerah Ipoh.

Katanya tular di laman Facebok yang berunsur fitnah terhadap pegawai polis Ibu Pejabat Polis Daerah Ipoh hari ini, mengenai kenyataan yang dikeluarkan oleh pengguna akaun Facebook bernama ‘Antidadahrasuah Tamanku’, yang mendedahkan beberapa kawasan dikatakan menjadi tumpuan aktiviti jenayah narkotik dan penjualan mercun iaitu di Pengkalan, Pasir Puteh, Kampung Sri Kinta, Station 18 dan Kampung Cempaka Sari di sini.

“Polis memandang serius terhadap tohmahan ini dan kes disiasat di bawah Seksyen 500 Kanun Keseksaan serta Seksyen 233 Akta Komunikasi dan Multimedia 1998,” katanya dalam satu kenyataan di sini malam ini.

Yahaya berkata sehubungan itu orang awam dinasihati supaya tidak membuat sebarang spekulasi terhadap tohmahan tersebut sehingga menjejaskan siasatan pihak polis.- BERNAMA


Pelekat RFID gagal dikesan antara punca dua tol sesak

PETALING JAYA 17 Jan- Pembukaan lorong Identifikasi Frekuensi Radio (RFID) di beberapa tol di Lembah Klang di sini mengakibatkan kesesakan trafik sepanjang kira-kira 10 kilometer pagi ini.

Menurut laporan Kosmo! hari ini, keadaan trafik di Plaza Tol Bandar Seri Putra difahamkan mulai sesak sejak 7 pagi tadi dan pengguna jalan raya terpaksa mengambil masa kira-kira 30 minit untuk melepasi tol berkenaan.

Memetik laporan itu, pengguna melepaskan amarah menerusi media sosial dengan meluahkan rasa tidak berpuas hati serta kecewa terhadap pembukaan lorong-lorong RFID yang menyebabkan kesesakan teruk seawal jam 7 pagi tadi.


Asal usul Jalur Gemilang

Namun, tahukah anda mengenai sejarah Jalur Gemilang itu sendiri? Ya, kita sebagai rakyat Malaysia bukan sekadar perlu mengenal luaran Jalur Gemilang itu sendiri tetapi wajib tahu akan sejarahnya.

Pada Mei 1948, satu pertandingan mereka cipta bendera peringkat kebangsaaan telah diadakan dan pertandingan itu sendiri merupakan pencetus ilham kepada Penciptaan Bendera Persekutuan Tanah Melayu.

Seramai 373 karyawan telah mengambil bahagian dalam pertandingan itu dan telah melalui proses pemilihan serta pertimbangan. Pada 15 November 1949 hanya tiga reka bentuk yang berjaya dipilih ke peringkat akhir.

Reka bentuk seorang arkitek Jabatan Kerja Raya Negeri Johor, Mohamed Hamzah telah mendapat majoriti dan perkenan Mesyuarat Majlis Raja-Raja pada 22 dan 23 Februari 1950.

Walaubagaimanapun reka bentuk bendera tersebut telah dibuat beberapa pindaan iaitu bulan sabit dan bintang yang pada asalnya berwarna putih diganti dengan warna kuning bagi melambangkan warna diraja.

Tanggal 26 Mei 1950, buat pertama kalinya bendera Persekutuan Tanah Melayu telah dikibarkan di hadapan Istana Sultan Selangor di Kuala Lumpur.

Jalur Gemilang ialah bendera Malaysia yang mempunyai 14 jalur merah dan putih yang sama lebar bermula dengan jalur merah di bahagian atas dan berakhir dengan jalur putih di bahagian bawah.

Jalur Bendera Malaysia melambangkan satu haluan yang lurus, hala tuju dan arah yang sama diikuti oleh rakyat negara ini dalam menuju kegemilangan bangsa dan negara.

Gemilang pula bermaksud bercahaya terang benderang dan cemerlang. Ia juga melambangkan kecemerlangan negara dan rakyat Malaysia dalam mengharungi suasana kehidupan dengan penuh gigih, taat dan bersatu padu serta boleh menaikkan imej negara di dalam dan di luar negara.


Mohd Redzuan dilantik Pengerusi Boustead Holdings yang baharu

KUALA LUMPUR 4 Jan – Bekas Menteri di Jabatan Perdana Menteri (Tugas-tugas Khas), Datuk Seri Mohd Redzuan dilantik sebagai pengerusi bebas bukan eksekutif baharu Boustead Holdings Bhd.

Pengarah Urusan Kumpulan Boustead, Datuk Seri Mohammed Shazalli Ramly berkata syarikat itu berbesar hati atas pelantikan Mohd Redzuan dan meyakini pengalaman dimiliki dalam bidang korporat akan mempertingkatkan prestasi Boustead.

“Kami berharap di bawah kepimpinan Mohd Redzuan, beliau akan memenuhi matlamat strategik kami selaras dengan strategi Reinventing Boustead untuk mempercepatkan prestasi keseluruhan untuk meningkatkan dan memaksimumkan nilai pemegang saham serta melindungi kepentingan pemegang saham kami terutamanya Lembaga Tabung Angkatan Tentera (LTAT) sebagai pemegang saham majoriti kami,” katanya memetik laporan Bernama.

Mohd Redzuan, 64 yang memiliki Ijazah Sarjana Muda Sains (Kepujian) dalam Kejuruteraan Awam dari University of Leeds, United Kingdom memulakan kerjaya cemerlangnya sebagai jurutera dengan ESSO Malaysia Sdn Bhd, seterusnya berkhidmat di Petronas Carigali Sdn Bhd.

Antara jawatan penting yang pernah dipegangnya termasuk pengarah eksekutif (ED) Swiber Marine (M) Sdn Bhd serta Wakil Negara untuk Swiber Holdings Ltd, Singapura; Ketua Pegawai Eksekutif (CEO) Module Tech Sdn Bhd, ED Kumpulan Syarikat Gagnar dan ED Kumpulan Syarikat Orbtech.

Beliau juga Pengarah Bukit Fraser Thermal Technologies Sdn Bhd; Pengarah dan Ketua Pegawai Eksekutif Kumpulan Gagnar, Marginal Field Solutions Sdn Bhd dan Seahorse Platforms Asia Sdn Bhd.


Kekurangan pendaratan ikan tidak jelas bekalan di pasaran

BUKIT GANTANG 7 Jun – Bekalan ikan di pasaran adalah mencukupi walaupun pendaratan ikan berkurangan 10 peratus sepanjang pelaksanaan Perintah Kawalan Pergerakan (PKP) 3.0.

Pengerusi Lembaga Kemajuan Ikan Malaysia (LKIM) Datuk Syed Abu Hussin Hafiz Syed Abdul Fasal berkata, kekurangan pendaratan itu disebabkan operasi bot di laut dalam menghadapi kekurangan awak-awak yang tidak dapat dibawa masuk ke negara ini.

Beliau berkata laut dalam memerlukan tekong dan awak-awak dalam kalangan warga asing kerana warga tempatan tidak mampu untuk melakukan kerja itu disebabkan tempoh pekerjaan berkenaan memerlukan masa yang lama.

“Bagaimanapun LKIM mempunyai stok bekalan ikan sejuk beku yang disimpan oleh syarikat-syarikat yang boleh membantu menampung kekurangan bekalan ikan di pasaran,” katanya pada sidang media di Pusat Khidmat Parlimen Bukit Gantang di sini hari ini.

Ditanya mengenai aktiviti laut dalam, beliau berkata masalah dokumentasi dan prosedur di negara asing menyebabkan awak-awak tidak dapat dibawa masuk untuk bekerja di sektor berkenaan kerana PKP.

“LKIM sudah mendapat kelulusan dari Jabatan Imigresen untuk membawa masuk awak-awak dari Thailand dan Vietnam untuk bekerja di laut dalam dan ada sesetengah awak-awak telah dibenarkan masuk namun kami masih memerlukan pekerja asing untuk bekerja di sektor itu,” katanya.

Syed Abu Hussin berkata LKIM sedia membantu syarikat untuk membawa masuk pekerja asing melalui jalan darat dan mereka hendaklah mempunyai pas perjalanan masuk ke negara ini.

Katanya syarikat yang mahu mengambil pekerja untuk bekerja di laut dalam perlu membayar kos kuarantin terhadap warga asing terbabit setelah memasuki negara ini.

Syed Abu Hussin turut memaklumkan pemotongan elaun bulanan Ahli Parlimen sebanyak RM25,000 sebulan dan elaun Pengerusi LKIM (RM10,000 sebulan) berjumlah RM105,000 selama tiga bulan mulai bulan ini sehingga Ogos untuk Tabung Bencana Daerah Larut Matang dan Selama.

Terdahulu, Syed Abu Hussin memberikan bantuan 1.5 metrik tan ikan kembung (1,500 bungkusan) untuk diserahkan kepada 1,218 buah rumah di Taman Berkat yang dikenakan Perintah Kawalan Pergerakan Diperketatkan (PKPD) bagi menyekat penularan COVID-19.

Beliau berkata bantuan itu bagi meringankan beban keluarga yang tidak dapat keluar mendapatkan barangan keperluan supaya bekalan makanan tidak terputus dalam tempoh dua hingga tiga hari.

Taman Berkat di Mukim Matang di Daerah Larut Matang dan Selama dikenakan PKPD mulai semalam hingga 19 Jun ini manakala kilang Eco Media di kawasan Perindustrian Kamunting juga dikenakan PKPD mulai hari ini sehingga 20 Jun.


Lebih 15 juta populasi dewan lengkap vaksin COVID-19 setakat 31 Ogos

KUALA LUMPUR 1 Sept – Seramai 15,032,301 individu atau 64.2 peratus daripada populasi dewasa negara ini telah melengkapkan suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

JKJAV menerusi perkongsian infografik di laman Twitter rasminya hari ini memaklumkan, seramai 19,741,754 individu atau 84.3 peratus telah menerima sekurang-kurangnya satu dos menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) setakat semalam 34,752,340 dos.

Menurut JKJAV, 60.5 peratus daripada jumlah populasi keseluruhan negara telah mendapat sekurang-kurangnya satu dos vaksin, manakala 46.0 peratus telah melengkapkan vaksinasi.

Sementara itu, vaksinasi harian semalam merekodkan sebanyak 261,768 dos dengan 115,473 daripadanya merupakan dos pertama manakala 146,295 telah melengkapkan penerimaan dos.


MySejahtera selesai lebih 500,000 masalah sijil vaksinasi digital- Khairy

ALOR SETAR 19 Sept. – Lebih 500,000 masalah ketiadaan paparan sijil vaksin digital di dalam aplikasi MySejahtera berjaya diselesaikan dalam tempoh seminggu ini, kata Menteri Kesihatan Khairy Jamaluddin.

Beliau berkata Kementerian Kesihatan (KKM) telah mengenal pasti beberapa punca kepada masalah tersebut dan akan terus memastikan aplikasi itu mengemas kini maklumat penerima vaksin dos pertama atau dos kedua sebelum ini.

“Sebanyak 95,347 aduan tersebut berpunca daripada status penerima vaksin sebagai tanggungan, menyebabkan sijil vaksin digital individu tersebut terikat dengan pemilik akaun MySejahtera,” katanya pada sidang media sempena lawatan kerja beliau ke Kedah di Wisma Darul Aman di sini, hari ini.

Beliau berkata untuk menyelesaikan masalah itu pengguna perlu mengesahkan nama dan nombor kad pengenalan mereka di bahagian Vaksin COVID-19 dan lengkapkan soalan-soalan berkaitan maklumat sendiri.

“(Masalah lain) ialah pengguna mempunyai lebih daripada satu akaun MySejahtera dan sijil digital vaksin hanya akan dipaparkan dalam akaun MySejahtera yang digunakan ketika menerima vaksin di pusat pemberian vaksin (PPV),” katanya.

Selain itu, katanya, sebanyak 71,408 aduan mengenai ketiadaan paparan sijil digital vaksin didapati berpunca daripada PPV yang tidak melengkapkan proses dokumentasi setelah individu selesai menerima suntikan vaksin.

Katanya bagi isu tersebut, MySejahtera sedang membuat penyelarasan dengan PPV yang terlibat untuk memastikan pengguna akan menerima paparan sijil digital vaksin di dalam MySejahtera.

“Saya juga ingin mengingatkan para petugas PPV supaya semak dan pastikan setiap penerima vaksin telah menerima sijil vaksin digital di dalam aplikasi MySejahtera sebelum mereka meninggalkan PPV.

“Selain itu, terdapat juga aduan daripada individu yang menerima vaksin di PPV yang bukan dikendalikan oleh KKM dan ProtectHealth Corporation (Protect Health).

Sementara itu, Khairy berkata bagi mengatasi sebarang kesulitan disebabkan ketiadaan paparan sijil digital, individu yang telah menerima vaksinasi lengkap boleh menggunakan kad vaksinasi fizikal untuk memanfaatkan kemudahan yang diberikan kepada individu yang telah menerima vaksinasi lengkap.

“Jadi saya meminta agar semua premis menerima kad fizikal ini jika individu yang sudah lengkap divaksin tiada paparan sijil vaksin digital,” katanya.


Polis tumpaskan sindiket dadah antarabangsa, rampas ganja lebih RM2 juta

GEORGE TOWN, 13 Jun – Polis menumpaskan sindiket penyeludupan dan pengedaran dadah antarabangsa selepas menahan lapan lelaki termasuk dua warga Thailand serta merampas 840 kilogram (kg) ganja bernilai RM2.12 juta dalam dua serbuan di Pulau Pinang pada Jumaat dan Sabtu lepas.

Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay berkata bertindak hasil maklumat dan risikan, JSJN Bukit Aman bersama JSJN Pulau Pinang melancarkan operasi di kawasan perumahan di Sungai Bakap, Nibong Tebal dekat sini dan menahan tujuh lelaki.

“Dalam serbuan pukul 1 pagi Jumaat itu, semua lelaki tersebut sedang memunggahkan ketulan-ketulan ganja dari sebuah lori ke sebuah rumah di situ sebelum polis merampas 848 ketulan mampat ganja seberat 840kg yang kesemuanya bernilai RM2.12 juta

“Susulan itu, polis menahan seorang lagi lelaki iaitu geng sindiket tersebut di Simpang Ampat, juga di Nibong Tebal. Tiada sebarang rampasan dadah dibuat bersama suspek berkenaan. Semua suspek yang ditahan termasuk dua lelaki Thailand itu berusia 35 hingga 59 tahun,” katanya dalam sidang akhbar di sini hari ini.

Katanya berdasarkan siasatan, rampasan dadah itu yang merupakan terbesar di Pulau Pinang pada tahun ini, membabitkan rangkaian penyeludup dari Thailand dan dadah untuk pasaran dalam negeri ini.

Ayub Khan berkata sindiket itu menyeludup masuk ganja dari selatan Thailand iaitu Satun menerusi perairan Malaysia sebelum semua ganja tersebut disimpan di sebuah rumah yang dijadikan stor sindiket tersebut di Sungai Bakap.

Katanya siasatan mendapati sindiket terbabit aktif menjalankan kegiatan penyeludupan dan pengedaran dadah jenis ganja itu sejak penghujung tahun lepas dan dipercayai mengaut keuntungan jutaan ringgit setiap bulan.

“Ujian air kencing mendapati lima daripada suspek positif dadah dan mempunyai pelbagai rekod lampau berkaitan dadah serta jenayah,” katanya menambah ganja yang dirampas itu boleh digunakan seramai 1.68 juta penagih.

Kesemua lapan suspek direman tujuh hari sehingga 18 Jun ini bagi membantu siasatan kes mengikut Seksyen 39B Akta Dadah Berbahaya 1952, katanya.


KTMB sedia empat tren tambahan sempena Aidiladha

KUALA LUMPUR, 29 Mei – Keretapi Tanah Melayu Berhad (KTMB) menyediakan tambahan empat unit tren elektrik (ETS) bagi laluan antara Stesen Kuala Lumpur KL Sentral ke Padang Besar dan KL-Sentral ke Butterworth sempena Hari Raya Aidiladha ini.

Menurut KTMB, penambahan itu membabitkan tren ETS 9283 dari Padang Besar- KL Sentral dan tren 9286 dari KL Sentral- Padang Besar, serta tren ETS 9181 dari Butterworth- KL Sentral dan destinasi sebaliknya.

“Tren-tren tambahan ini akan beroperasi selama enam hari bermula 27 Jun hingga 2 Julai. Sebanyak 24 perkhidmatan tambahan ditawarkan untuk tempoh yang dinyatakan.

“Ini menjadikan jumlah keseluruhan perkhidmatan ETS yang akan beroperasi dalam tempoh itu adalah sebanyak 36 trip sehari, berbanding pada hari biasa iaitu 32 trip sehari,” kata KTMB dalam kenyataan di sini, hari ini.

Kenyataan itu memaklumkan tiket tren tambahan berkenaan akan mula dijual pada 1 Jun bermula 10 pagi dengan
“Penambahan tren ETS ini adalah bagi menampung permintaan tiket kereta api yang tinggi semasa musim perayaan serta bagi mengelakkan kesesakan trafik setiap kali orang ramai pulang ke kampung halaman.

“Tren tambahan ini menawarkan 1,260 tiket sehari menjadikan jumlah keseluruhan tiket sebanyak 7,560 yang ditawarkan termasuk koc kelas perniagaan,” menurut kenyataan itu.

KTMB turut menyarankan orang ramai supaya membuat pembelian tiket melalui aplikasi KTMB Mobile (KITS) yang boleh dimuat turun melalui Play Store, Appstore dan App Gallery atau membuat pembelian terus di laman sesawang rasmi KTMB.

Pengguna juga dinasihatkan agar merancang perjalanan dan membuat pembelian lebih awal bagi menikmati tambang fleksi yang lebih menjimatkan serta elakkan pembelian tiket di saat akhir.


Agong dan Raja Permaisuri lawat Bazar Peringgit

PERINGGIT 5 April – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memandu sendiri kenderaan rasmi baginda untuk mengujungi Bazar Ramadan Peringgit, di sini, petang ini.

Mengiringi lawatan baginda ke bazar berkenaan, Raja Permaisuri Agong, Tunku Azizah Aminah Maimunah Iskandariah bersama anakanda, Tengku Puteri Afzan Aminah Hafizatullah Al-Sultan Abdullah dan Tengku Puteri Jihan Azizah ‘Athiyatullah Al-Sultan Abdullah.

Al-Sultan Abdullah dan Tunku Azizah tiba di bazar berkenaan pada jam 4.45 petang dengan disambut Yang di-Pertua Negeri, Tun Seri Setia Mohd Ali Mohd Rustam dan isteri, Toh Puan Asmah Abd Rahman.

Hadir sama, Setiausaha Kerajaan Negeri Datuk Wira Zaidi Johari selain Timbalan Menteri Belia dan Sukan, Adam Adli Abd Halim serta barisan Exco Kerajaan Negeri.

Dalam lawatan kira-kira satu jam itu, Al-Sultan Abdullah dan Tunku Azizah beramah-mesra dengan peniaga selain melayan permintaan pengunjung untuk berswafoto bersama.

Raja Permaisuri Agong turut berkongsi resepi dengan seorang daripada peniaga martabak rendang daging, Mohd Razi Hamid, 39, supaya membuat tiga lapisan berbanding dua bagi mengelakkan inti makanan itu terkeluar.

Ketika lawatan itu di bazar sejauh hampir satu kilometer itu, pasangan Diraja berkenaan membeli pelbagai juadah antaranya nasi beriani, kuih keria dan puding caramel untuk dibawa pulang sebagai juadah berbuka puasa.

Al-Sultan Abdullah dan Tunku Azizah kemudiannya dijadual berangkat menghadiri majlis pemasyhuran Masjid Ar-Razzaq dan majlis berbuka puasa di Pasir Puteh, Bachang di sini.

Pesawat khas membawa Seri Paduka Baginda berdua berserta pengiring selamat mendarat di Lapangan Terbang Antarabangsa Melaka (LTAM) Batu Berendam, di sini, jam 11.56 pagi tadi.


Kerajaan teruskan Kenaikan Gaji Tahunan tambahan khas RM100 – PM

KUALA LUMPUR, 20 Dis – Kerajaan Perpaduan bersetuju untuk meneruskan pemberian Kenaikan Gaji Tahunan (KGT) Tambahan Khas 2023 sebanyak RM100 kepada semua penjawat awam gred 11 hingga 56, kata Perdana Menteri Datuk Seri Anwar Ibrahim.

Beliau berkata kerajaan juga bersetuju memberikan Bantuan Khas Kewangan (BKK) sebanyak RM700 kepada 1.3 juta penjawat awam gred 56 ke bawah dan sebanyak RM350 kepada satu juta pesara kerajaan.

“Kerajaan memang silih berganti, tetapi penjawat awam kekal setia dan dedikasi demi negara,” kata beliau ketika membentangkan peruntukan khas (Bajet Mini) di Dewan Rakyat hari ini.

Di bawah pentadbiran bekas Perdana Menteri Datuk Seri Ismail Sabri Yaakob sebelum ini, beberapa inisiatif diumumkan untuk penjawat awam antaranya tambahan khas RM100 dalam Bayaran KGT mulai Januari depan dan pemberian BKK Tahun 2023 sebanyak RM700 pada Januari.

Sebelum ini, Kongres Kesatuan Pekerja-Pekerja Di Dalam Perkhidmatan Awam (Cuepacs) turut menyeru kerajaan baharu di bawah pimpinan Anwar supaya mengekalkan semua inisiatif untuk penjawat awam yang telah diumumkan kerajaan terdahulu.

Presidennya Datuk Adnan Mat dilaporkan berkata inisiatif yang telah diumumkan melalui Majlis Amanat Perdana Perkhidmatan Awam (MAPPA) ke-18 pada 30 Ogos dan pembentangan Bajet 2023 pada 7 Nov lepas, adalah suatu yang telah dijanjikan oleh kerajaan selaku majikan kepada penjawat awam. – BERNAMA


Senarai penuh calon PH bertanding di PRN Melaka


Disuntik picagari kosong, KKM tunggu laporan

Menteri Kesihatan Datuk Seri Dr Adham Baba berkata, Pengarah Kesihatan Negeri Selangor Datuk Dr Sha’ari Ngadiman kini dalam peringkat memperkemaskan laporan berkenaan.

“Ini kerana hospital berkenaan adalah di bawah tindakan dan penyeliaan beliau untuk memperkemaskan segala yang telahpun berlaku,” katanya ketika dihubungi Bernama di sini hari ini.

Beliau berkata, pada masa ini tiada arahan lanjut diberikan KKM terhadap hospital tersebut pada masa ini, kerana kes itu dalam siasatan polis dan kementerian sentiasa akur dengan siasatan yang dijalankan dan akan melihat keputusannya.

Mengulas lanjut Dr Adham berkata, operasi pemberian vaksin di hospital itu kini berjalan seperti biasa, dan kes berkenaan tidak akan mengganggu pengoperasian pemberian vaksin di hospital tersebut.

“Program pemberian vaksin ini tetap diteruskan, kerana ia tidak boleh mengganggu urusan pemberian vaksin. Kita (beberapa mukim) dalam Perintah Kawalan Pergerakan Diperketatkan (PKPD) di Selangor.

“Jadi untuk mempercepatkan vaksin kita kena laksanakan terus. Apabila ada kes-kes begini, kita terima dan akan melihat apakah hasil siasatan,” katanya.

Pada 7 Julai lepas, dilaporkan tular satu laporan polis oleh seorang lelaki yang mendakwa disuntik dengan picagari kosong, ketika hadir mendapatkan suntikan vaksin di sebuah hospital dan perkara itu disahkan polis Kuala Langat yang sedang menyiasat kes itu.


Menteri, Timbalan bekerja tanpa gaji tiga bulan

PUTRAJAYA 31 Mei – Jemaah menteri telah bersetuju untuk tidak mengambil gaji selama tiga bulan bermula Jun ini sebagai tanda sokongan dan prihatin kepada rakyat yang terkesan dengan pelaksanaan Perintah Kawalan Pergerakan (PKP) penuh.

Perdana Menteri Tan Sri Muhyiddin Yassin berkata, gaji yang tidak diambil itu akan disumbangkan ke dalam Akaun Amanah Bencana sebagai membiayai perbelanjaan berkaitan COVID-19.

“Sepertimana yang telah diamalkan semasa PKP pertama tahun lalu, saya ingin memaklumkan tanda sokongan barisan Menteri dan Timbalan Menteri dengan tidak mengambil gaji selama tiga bulan mulai Jun 2021.

“Gaji yang tidak diambil ini akan disumbangkan ke dalam Akaun Amanah Bencana sebagai membiayai perbelanjaan berkaitan COVID-19,” katanya dalam ucapan penutup Perutusan Khas Bantuan PKP 3.0 yang disiarkan secara langsung, hari ini.

Katanya, inisiatif itu juga merupakan sebahagian usaha kerajaan menerusi pakej rangsangan PEMERKASA+ bernilai RM40 bilion yang diumumkan hari ini yang mana ia bertujuan demi meneruskan agenda prihatin rakyat dan meneruskan komitmen mengurus krisis yang melanda kini.

“Saudara dan saudari dikehendaki duduk di rumah, saya ulangi, ‘stay at home’ dan sentiasa patuh kepada SOP. Jika saudara dan saudari gagal mematuhi arahan ini, maka kita semua akan gagal, na’uzubillah.

“Marilah kita bersama-sama panjatkan doa ke hadrat Allah s.w.t. mudah-mudahan wabak yang sedang melanda negara kita dan seluruh dunia pada masa ini segera
berakhir,” katanya lagi.


PRU15 tidak jejas penganjuran Para Sukma 2022 – MPM

KUALA LUMPUR, 25 Okt – Kehangatan Pilihan Raya Umum ke-15 (PRU15) tidak akan menjejaskan penganjuran temasya Para Sukan Malaysia (Para Sukma) 2022 yang dijadual berlangsung di sekitar Lembah Klang bermula 1 hingga 6 Nov ini.

Presiden Majlis Paralimpik Malaysia (MPM) Datuk Seri Megat D Shahriman Zaharudin berkata kesemua perancangan kini rancak dilakukan oleh Kementerian Belia dan Sukan serta Majlis Sukan Negara (MSN) bagi menghadapi temasya sukan tersebut.

“Walaupun musim pilihan raya, ia tidak beri kesan (penganjuran Para Sukma), apa yang dirancang akan diteruskan dan segalanya sedang berjalan lancar,” katanya pada sidang media selepas majlis penyampaian amanat temasya Sukan Asia Virtus Oceania, Brisbane 2022 di sini hari ini.

Beliau berkata penganjuran Para Sukma kali ini sangat penting dalam meneroka bakat baharu selain menyediakan platform untuk atlet selepas kali terakhir dianjurkan pada edisi 2018 di Perak.

Suruhanjaya Pilihan Raya (SPR) pada 20 Okt lepas menetapkan 19 Nov sebagai tarikh pengundian bagi PRU15. Tarikh penamaan calon ditetapkan pada 5 Nov manakala pengundian awal pada 15 Nov.

Dalam pada itu, Megat D Shahriman memaklumkan 19 anggota terdiri daripada 11 atlet berumur dalam lingkungan 18 hingga 30 tahun dan lapan pegawai akan mewakili negara pada penampilan sulung kontinjen negara di Sukan Asia Virtus Oceania di Australia pada 5 hingga 11 Nov.

“Kesemua mereka dijangka bertolak pada 4 Nov dan pulang pada 12 Nov. Malaysia akan menyertai tiga daripada 14 jenis sukan ditawarkan iaitu olahraga, renang dan ping pong,” katanya.

Beliau berkata pihaknya tidak menetapkan sebarang sasaran pingat dalam temasya sukan rantau Asia dan Oceania di Brisbane itu kerana enggan memberi tekanan kepada atlet, namun berharap mereka melayakkan diri ke peringkat sedunia dikenali Virtus Global Games yang akan diadakan di Vichy, Perancis tahun depan.

Sementara itu, Pengarah Bahagian Paralimpik MSN Mohd Sofian Hamzah kagum dengan pencapaian dua atlet berbasikal pada Kejohanan Berbasikal Trek Para Dunia 2022 di Perancis minggu lepas yang membawa pulang satu perak dan satu gangsa.

Mohd Sofian berkata pencapaian membanggakan itu membuktikan mereka sememangnya dahagakan kejayaan memandangkan pertandingan di Perancis itu merupakan kejohanan antarabangsa pertama mereka bagi tahun ini.

Khamis lepas, Malaysia meraih pingat perak menerusi acara 750 meter (m) pecut tandem berpasukan menerusi gandingan Nur Suraiya Muhamad Zamri dan Mohd Khairul Hazwan Wahab diikuti kejayaan Mohamad Yusof Hafizi Shaharuddin membawa pulang gangsa menerusi acara ujian masa 1000m C1, sehari kemudian.


Tahanan Rohingya lolos: Dua dalang utama ditahan, dua masih dikesan

Ketua Polis Kedah Wan Hassan Wan Ahmad berkata suspek utama yang dikenal pasti berusia 34 tahun itu sudah tiga tahun menjadi tahanan dan sebelum ini ditempatkan di Depot Tahanan Imigresen di Semenyih, Selangor manakala suspek kedua berusia 30 tahun.

Beliau berkata dua lagi dalang utama kes itu yang masih dikesan dikenali sebagai Muhammad Salim Nur Amin, 21, dan Mohd Yunus, 44.

“Selepas tiga hari operasi, kami kenal pasti empat individu ini yang menjadi dalang utama dan siasatan masih diteruskan serta usaha mengesan akan berjalan sehingga kesemua mereka ditemukan semula,” katanya pada sidang media selepas meninjau keadaan di Bukit Thorn di sini hari ini.

Wan Hassan juga berkata siasatan awal mendapati punca kejadian adalah akibat daripada tahanan terlalu lama berada di dalam depot dan mendakwa kawasan itu terlalu sesak.

Katanya siasatan masih diteruskan dan operasi mencari membabitkan pasukan udara, Unit Anjing Pengesan (K9) dan PGA dengan kekuatan 287 pegawai serta anggota polis dari Kedah, Pulau Pinang dan Perak akan diteruskan sehingga semua saki-baki tahanan etnik Rohingya yang melarikan diri berjaya ditemukan semula.

Beliau berkata setakat 5 petang ini, seramai 88 tahanan terdiri daripada 71 lelaki dewasa, sembilan wanita dewasa, seorang kanak-kanak lelaki dan tujuh kanak-kanak perempuan belum ditemukan.

“Orang ramai juga dinasihat untuk tidak melindungi mereka kerana boleh disabitkan kesalahan mengikut Seksyen 56(1)(d) Akta Imigresen 1959/63 dan Seksyen 216 Kanun Keseksaan,” katanya.

Insiden pada awal pagi Rabu lepas menyaksikan sejumlah 528 warga asing terdiri daripada etnik Rohingya melarikan diri, bagaimanapun enam daripada mereka maut dirempuh kereta ketika cubaan melarikan diri di lebuh raya. – BERNAMA


‘Community Tourism’ perkasakan eko-pelancongan Paya Lebar

AYER LIMAU 23 September – Kempen ‘Community Tourism’ di pusat eko-pelancongan Paya Lebar, Lubok China, Masjid Tanah akan terus diperkasakan bertujuan membawa limpahan manfaat kepada penduduk di kawasan berkenaan.

Pengarah Bahagian Pembangunan Pakej, Tourism Malaysia, Shahrin Mokhtar berkata, pihaknya komited bagi mempromosikan kawasan itu sebagai antara salah satu tarikan pelancongan di Negeri Melaka.

Jelasnya, menerusi kempen itu pihaknya menekankan konsep ‘homestay’ dan ‘kampungstay’ yang disertakan pakej aktiviti sekitar sungai berkenaan yang boleh menjana pendapatan untuk penduduk tempatan.

“Kami mahu penduduk tempatan mendapat impak daripada aktiviti pelancongan dilaksanakan, semua pihak seperti pengusaha kecil dan sederhana, nelayan dan peniaga boleh berkongsi rezeki.

“Semua ini adalah perancangan kita untuk membantu penduduk kampung kerana selain memperkasa pelancongan luar bandar kita juga mahu bantu orang kampung jana pendapatan selepas terjejas akibat COVID-19.

“Salah satu caranya adalah menerusi homestay dan kampungstay yang diperkenalkan Tourism Malaysia dan kita mahukan semua aktiviti pelancongan di sesebuah kawasan itu dapat dinikmati semua penduduk bukan satu pihak sahaja,” katanya.

Beliau berkata demikian kepada Melaka Hari Ini selepas Program Jom Balik Kampung Homestay Malaysia @ Melaka 2022 di Pengkalan Nelayan Paya Lebar, di sini, hari ini.

Terdahulu kira-kira 30 delegasi membabitkan pemain industri dan Tourism Malaysia mengadakan lawatan ke pusat eko-pelancongan itu bagi meninjau potensi Paya Lebar untuk diangkat sebagai destinasi pilihan pelancong di Negeri Melaka.


Polis rampas 243 kg daun ketum di Lebuhraya Kuala Lumpur – Karak

KUANTAN, 30 Nov – Polis menahan seorang lelaki warga tempatan dan merampas daun ketum dianggarkan seberat 243 kilogram (kg) menerusi serbuan ke atas sebuah kereta di Kilometer 63 Lebuhraya Kuala Lumpur-Karak di Bentong, awal pagi semalam.

Ketua Polis Daerah Bentong Supt Zaiham Mohd Kahar berkata kereta dipandu suspek berumur 44 tahun itu ditahan oleh anggota Bahagian Pencegahan Jenayah dan Keselamatan Komuniti, Ibu Pejabat Polis Daerah (IPD) Bentong pada 3 pagi, semasa membuat rondaan di lebuh raya itu.

“Siasatan awal mendapati suspek membeli daun ketum itu di Pendang, Kedah pada harga RM10 sekilogram bagi setiap bungkusan sebelum dijual kepada pembeli di Temerloh dengan harga RM17 sebungkus,” katanya menerusi kenyataan di sini hari ini.

Zaiham berkata polis tidak menolak kemungkinan suspek juga pernah beberapa kali melakukan penghantaran daun ketum ke Pantai Timur sebelum dia ditangkap.

Suspek kini ditahan reman selama empat hari bermula semalam, bagi membantu siasatan di bawah Seksyen 30(3) Akta Racun 1952 yang memperuntukkan hukuman penjara maksimum empat tahun atau denda tidak lebih RM10,000 atau kedua-duanya, jika sabit kesalahan.


Penanaman pokok bakau diteruskan di pesisiran pantai negara

Dalam perutusan sempena Hari Tanah Lembap Sedunia yang disambut setiap 2 Feb, Takiyuddin berkata Kementerian Tenaga dan Sumber Asli (KeTSA) juga akan melaksanakan pemasangan penghadang dan cerucuk rakit mesra alam bagi mengurangkan hakisan pantai di Tapak Ramsar Tanjung Piai, Johor.

KeTSA juga menyokong usaha penyelidikan dan pembangunan tanah lembap melalui penyediaan dana di bawah Tabung Amanah Konservasi Sumber Asli Nasional (NCTF) dengan antara fokus pembiayaan adalah untuk mengurus, memantau dan melindungi kawasan berkepentingan biodiversiti dan Kawasan Sensitif Alam Sekitar (KSAS).

Takiyuddin berkata KeTSA menyambut baik sebarang pencalonan kawasan yang berpotensi untuk dicalonkan sebagai tapak berkepentingan biodiversiti antarabangsa oleh kerajaan negeri seperti Kuala Gula-Matang di Perak dan Teluk Air Tawar-Kuala Muda di Pulau Pinang.

“KeTSA juga akan terus memberi sokongan kepada semua usaha ke arah mengekal, memelihara dan memulihara tanah lembap demi memastikan kelestarian dan kelangsungan khazanah biodiversiti negara,” katanya dalam kenyataan hari ini.

Hari Tanah Lembap Sedunia disambut pada 2 Feb setiap tahun untuk meningkatkan kesedaran tentang kepentingan memelihara dan memulihara kawasan tanah lembap serta memperingati tarikh penubuhan Konvensyen Ramsar yang Malaysia menyertainya pada 10 Mac 1995.

Tanah lembap meliputi kawasan tanah gambut, paya bakau, sungai, tasik dan pesisiran pantai yang menjadi habitat kepada kepelbagaian spesis flora dan fauna terutama burung bermigrasi.

Takiyuddin berkata terdapat tujuh kawasan diiktiraf sebagai Tapak Ramsar di Malaysia iaitu Tasek Bera di Pahang, Tanjung Piai, Pulau Kukup dan Sungai Pulai di Johor, Kuching Wetlands National Park di Sarawak dan Lower Kinabatangan-Segama Wetlands serta Kota Kinabalu Wetlands di Sabah.

“Tapak-tapak ini dilindungi melalui pewartaan oleh kerajaan negeri sama ada di bawah undang-undang perhutanan, taman negeri, hutan simpanan kekal atau kawasan perlindungan tanah lembap,” katanya. – BERNAMA


Model perniagaan baharu mampu lonjak semula ekonomi Melaka

BUKIT RAMBAI 30 April – Pengenalan model perniagaan baharu yang berupaya menghapuskan khidmat orang tengah diyakini mampu memacu semula ekonomi Melaka di tahap lebih baik.

EXCO Kerajaan Tempatan Negeri Datuk Zaidi Attan berkata, menerusi model berkenaan, ia dapat memanfaatkan golongan peniaga kecil di sebalik krisis kenaikan harga barangan pada masa kini.

“Seperti contoh model perniagaan yang dipraktikkan Baloy Wholesale Mart yang mana mereka menyediakan kredit selama enam bulan tanpa faedah yang membolehkan peniaga kecil membuat pembayaran secara ansuran dan membantu mereka dalam situasi kenaikan harga barangan masa kini.

“Selain itu, harga barangan di sini juga jauh lebih rendah kerana mereka memotong rangkaian pengagihan itu daripada pengilang terusn kepada pengguna, sekali gus ia dapat menghapuskan khidmat orang tengah.

“Jadi, saya mengucapkan terima kasih kepada Baloy Wholesale Mart kerana memperkenalkan model baharu ini yang sealiran dengan hasrat kerajaan negeri mempercepatkan proses ekonomi pasca pandemik COVID-19,” katanya.

Beliau berkata demikian selepas merasmikan Balot Wholesale Mart cawangan kedua di Bukit Rambai yang turut dihadiri Ketua Pegawai Eksekutif Baloy Wholesale Mart Yen Chee Yung dan Pengarah Baloy Wholesale Mart Datuk Md Asri Abdul Rahim.


Penjawat awam maut dirempuh pemandu dipercayai mabuk

Dalam kejadian jam 11.45 malam itu, mangsa, Mohd Nazri Sham Aring, 42, yang bertugas di Pejabat Daerah dan Tanah Kampar, maut di tempat kejadian selepas kereta jenis Perodua Viva dipandunya betembung dengan kereta jenis Honda Civic dinaiki dua lelaki.

Ketua Polis Daerah Kampar Supt Mohamad Nazri Daud berkata hasil siasatan di tempat kejadian mendapati kereta Honda Civic dipandu seorang pemandu lori berusia 29 tahun yang disyaki memandu dalam keadaan mabuk telah memasuki laluan mangsa dan menyebabkan kedua-dua kenderaan bertembung.

“Akibat kemalangan ini, Mohd Nazri disahkan maut di tempat kejadian akibat kecederaan di bahagian dada,” katanya dalam kenyataan di sini hari ini.

Beliau berkata isteri mangsa berusia 33 tahun mengalami cedera ringan dan anak lelakinya yang berusia tiga tahun mengalami pendarahan dalaman di bahagian kepala manakala seorang rakan suspek yang menaiki kenderaannya tidak mengalami kecederaan.

Mohamad Nazri berkata mayat mangsa dibawa ke Hospital Kampar untuk dibedah siasat dan pemandu lori itu ditahan reman selama lima hari bagi membantu siasatan.


Hospital Sungai Buloh sedia kontena khas simpan jenazah pesakit COVID-19

KUALA LUMPUR 17 Mei. – Jabatan Perubatan Forensik Hospital Sungai Buloh terpaksa menyediakan kontena khas sebagai tambahan tempat penyimpanan jenazah atau mayat mangsa COVID-19.

Menurut kenyataan itu, lebih 80 peratus kematian akibat jangkitan COVID-19 di negara ini adalah daripada golongan berusia dan menghidap lebih satu penyakit kronik atau komorbiditi.

“Kebanyakan mereka mendapat jangkitan daripada ahli keluarga terdekat. Jika anda tinggal bersama golongan berisiko tinggi, lindungi diri anda untuk anda melindungi mereka,” menurut KKM.

Selain itu, 520 pesakit dirawat di Unit Rawatan Rapi (ICU) dengan 272 daripada mereka memerlukan alat bantuan pernafasan dan kes aktif COVID-19 di seluruh negara kini berjumlah 42,135.


11,807 permohonan pekerja warga asing diterima – Saravanan

KUALA LUMPUR, 21 Feb – Kementerian Sumber Manusia menerima 111,807 permohonan penggajian pekerja asing hingga semalam sejak ia mula dibuka pada 15 Feb lepas, kata Menterinya Datuk Seri M. Saravanan.

Beliau berkata daripada jumlah itu, 77,848 permohonan membabitkan penggajian pekerja dalam sektor perkilangan, diikuti sektor perladangan dengan 13,119 permohonan, perkhidmatan (10,611), pembinaan (8,530) dan pertanian (1,699).

“Ini kerana jumlah permohonan yang tinggi memandangkan permohonan untuk pekerja warga asing telah dihentikan buat sementara sejak Mac 2020 susulan pelaksanaan Perintah Kawalan Pergerakan (PKP) yang pertama,” katanya dalam kenyataan hari ini.

Saravanan berkata selain itu, majikan juga dibenarkan menggunakan khidmat Agensi Pekerjaan Swasta (APS) untuk mengemukakan permohonan pekerja asing meskipun sebelum ini diumumkan permohonan pekerja secara dalam talian perlu diisi oleh majikan kecuali permohonan untuk pembantu rumah asing (PRA).

“Semasa sesi pertemuan dengan pihak majikan dan persatuan baru-baru ini, saya telah dimaklumkan mengenai masalah dihadapi oleh majikan semasa membuat permohonan dan mereka telah menggunakan khidmat APS bagi tujuan tersebut.

“Sehubungan itu, APS boleh membuat permohonan bagi pihak majikan dengan syarat bahawa permohonan tersebut dikemukakan dengan pengetahuan dan kebenaran majikan,” katanya.

Pada 10 Dis lepas, Saravanan dilaporkan berkata negara berdepan masalah kekurangan pekerja yang kritikal membabitkan lima sektor 3D (kotor, bahaya, sukar) iaitu perladangan, pembuatan, pembangunan, pertanian dan perkhidmatan kerana tidak mendapat sambutan rakyat tempatan.

Kerajaan sebelum ini memaklumkan bahawa semua kemasukan pekerja asing perlu mematuhi prosedur operasi standard (SOP) kemasukan pekerja asing yang telah diluluskan oleh Mesyuarat Kuartet Menteri COVID-19 pada 14 Dis 2021.


PKBM percaya Azizul miliki ramuan terbaik rangkul emas Olimpik di Tokyo

KUALA LUMPUR 15 Feb. – Persekutuan Kebangsaan Berbasikal Malaysia (PKBM) percaya juara dunia 2017, Mohd Azizulhasni Awang berada di landasan tepat untuk merealisasikan impian pingat emas pertama negara pada Sukan Olimpik Tokyo, Julai ini.

Pengurus pasukan berbasikal ke Olimpik Datuk Ashakari Abu Noor berkata, ‘The Pocket Rocketman’ itu memiliki ramuan terbaik untuk muncul juara Olimpik, sekali gus menamatkan penantian emas pertama negara di temasya sukan terbesar dunia tersebut.

“Di atas kertas, Mohd Azizulhasni berpeluang cerah untuk menang pingat emas. Beliau boleh menguasai mana-mana acara sama ada sprint ataupun keirin.

“Sebagaimana yang kita tahu, pelumba ternama Australia seperti Matthew Glaetzer memang sangat kuat. Tapi Mohd Azizulhasni berjaya tewaskan beliau pada Kejohanan Trek Kebangsaan Australia, Disember lalu.

“Ini menunjukkan Mohd Azizulhasni sudah bersedia untuk menguasai acara sprint atau keirin di Olimpik Tokyo. Saya berasa yakin beliau akan menghadiahkan emas Olimpik pertama kepada rakyat Malaysia,” kata Ashakari dalam kenyataan hari ini.

Ashakari yang pernah menjadi pengurus pasukan ke Kejohanan Lumba Basikal Asia 2009 di Kalimantan, Indonesia dan Sukan Asia 2014 di Incheon, Korea Selatan, berkata PKBM sentiasa memantau prestasi semasa pelumba ranking nombor satu dunia acara pecutan (sprint) bersama Kementerian Belia dan Sukan (KBS) dan Majlis Sukan Negara (MSN).

Katanya Mohd Azizulhasni mempunyai pengalaman sangat luas termasuk tiga kali beraksi di Olimpik, memiliki kekuatan dalaman serta ranking dunia, selain memiliki kematangan ketika berlumba dan kebijaksanaan menilai serta mengatasi prestasi pesaing dari Eropah, Britain, Australia atau Jepun.

Beliau menegaskan Mohd Azizulhasni juga memiliki sedikit kelebihan kerana pernah berlumba di Velodrome Trek Izu dekat Tokyo beberapa kali sebelum ini.

“Gara-gara pandemik COVID-19, ramai pelumba yang tidak dapat sertai kejohanan besar. Mereka berlatih tapi tidak sertai kejohanan besar. Di sinilah berlaku banyak andaian, tapi saya percaya Mohd Azizulhasni memiliki banyak kelebihan berbanding pelumba lain.

“Kali terakhir saya menghubunginya ialah pada Sabtu lepas. Beliau memerlukan sokongan padu semua rakyat Malaysia dan mahu semua pihak mendoakan agar persiapan beliau berjalan lancar serta berpeluang untuk menang pingat emas di Olimpik Tokyo nanti,” katanya.

Mohd Azizulhasni yang bakal tampil buat kali keempat di temasya Sukan Olimpik selepas Beijing 2008, London 2012 dan Rio 2016, kini di ranking pertama sprint dan kedua keirin berdasarkan kemas kini yang dikeluarkan Kesatuan Berbasikal Antarabangsa (UCI) baru-baru ini.


Melaka jadi tumpuan atlet ‘triathlon’ dunia

KLEBANG 29 Oktober – Kira-kira 1,000 peserta dari 25 buah negara berentap pada Kejohanan 113 OD Triathlon 2022, di Encore Melaka, di sini, 23 Oktober lalu.

Kejohanan itu disertai peserta dalam lingkungan 6 hingga 70 tahun dengan setiap peserta perlu melengkapkan tiga rutin iaitu berenang sejauh 1.5 kilometer (km), diikuti berkayuh sejauh 40km dan menamatkan larian sejauh 10km.

Sementara itu, Pengurus Besar Bahagian Promosi Pelancongan Melaka Sa’ari Basiron berkata, acara sukan seperti itu sangat penting dalam menggalakkan kemasukan pelancong ke negeri ini.

“Ini adalah salah satu acara pelancongan sukan Melaka dan kami amat berbesar hati untuk menarik pelancong dalam dan luar negara dalam usaha mencapai sasaran 5.6 juta pelancong ke negeri ini,” katanya.


PEMENANG: The Early Years of the Penang Malay Association

THE founding of the Penang Malay Association (PMA) on the Sunday of 27 March, 1927 was to give support to the Singapura Malays and Eunos Abdullah.  The move by the Pulau Pinang Jawi Peranakan was to establish themselves as representatives and leaders of the state’s Malay community. This implied that the Tanjong Jawi Peranakan recognized the threat to their position which was made explicit in the definition of ‘Malay’ adopted by the Singapore Malay Union (KMS)

That day a group of mainly Jawi Peranakan intellectuals and intelligentsia, who had defined themselves as Malays,  congregated at the house of Mohmad Ariff Tajuddin located at Hutton Lane (now Jalan Hatin), opposite the mosque. In the early 1970s, the PMA was amended to Persatuan Melayu Pulau Pinang, its acronym PEMENANG.

Helen Fujimoto in writing on the the Jawi Peranakan in Pulau Pinang cites the definition as the outstanding difference between the Pulau Pinang and the Singapura associations. Whereas the KMS, founded in opposition to Arab dominance, refused to admit to membership any other than ‘pure Malays’ (Melayu jati), the Pulau Pinang association was composed largely of Jawi Peranakan.  They adopted a more liberal definition of the ‘Malay’ as “a person professing the Muslim religion, and habitually speaking the Malay language, of whose parents one at least is a person of Malayan race.”

It should be noted that the Arab community in Singapura retained their identity.  As such, Fujimoto argues that their social influence in the Muslim community remained strong.  Their identity there was separate and distinct. And possessed great wealth.

The background in Pulau Pinang was different. In her 1989 monograph titled The South Indian Muslim Community and the Evolution of the Jawi Peranakan in Penang up to 1948, Fujimoto tells us that there was little sign of Malay antagonism toward the Jawi Peranakan in Tanjong. The community appeared to appreciate the social and political necessity of identifying with the Malay community if they were to sustain their position as leaders of that community. Fujimoto notes that in 1901, those identifying themselves as Arabs in Singapura numbered 919, as against 405 in Pulau Pinang, while Singapura Jawi Peranakan numbered 665 as against Pulau Pinang’s 5,057.

The expressed objective of the PMA was to act as the mouthpiece of the Malays to the government. They identified three patrons to garner support from the British and Malay establishments and to gain official recognition of the association’s status. They were Hugh Clifford, the governor of the Straits Settlements, Sultan Iskandar of Perak, and the regent of Kedah, Tunku Ibrahim. The more specific aim was centred on the improvement of the Malay community’s socio-economic status.

The founding membership of the association were English-educated Jawi Peranakans. Significantly, the language of communication, from its inception was Bahasa Melayu. This can be linked to the formation of the Persatuan Jawi Peranakan in Singapura, and subsequently with the newspaper Jawi Peranakan in 1876. The consciousness in terms of language represented a public act of identification to a relatively ‘new identity’ in assimilating themselves as Malays.

Although both Malay and English-educated, Bahasa Melayu was habitually used by many, if not most as reflected in the world of journalism.  The move by the founders of the PMA involved political implications, of allegiance to, and identity with the Malay community.

According to Fujimoto, one of the main organizers of the association was Dr. Kamil Ariff,  who studied at the King Edward College of Medicine in Singapura. The founding members included Dr. Ali Merican (Ally Osman Merican/AO Merican), considered as Pulau Pinang’s first ‘Malay’ doctor. He retained the presidency for several  years even after moving to Kelantan to resume his practice. Dr. Ali Merican was the great-grandson of Kader Mydin Merican, the first Kapitan Keling.

One strength of the association perhaps was the foresight on their role as Malay opposition to Muslims of foreign descent. The association was a strong advocate of the ‘Malay’ cause having publicly raised the issue on the nomination of Malay representatives in the colonial administration. These triggered the colonial secretary to request for the definition of a ‘Malay.’  In an interview with Captain Mohamed Nor bin Mohamed, who was then secretary of the Association, Fujimoto was told of the association’s assertion for a more liberal definition of ‘Malay.’ This was accepted by the government. Hence the first Justice of the Peace appointed in 1930-01 was Dr. Kamil Ariff. Earlier in 1929-30, S.A. Alsagoff was appointed as Municipal Commissioner (as ‘Malay’ representative); thus confirming acceptance of the broader definition of ‘Malay.’

Another issue related by Captain Mohamed Nor concerned the establishment of an area of Georgetown which was to be owned and settled exclusively by Malays.  Two years after the formation of the PMA, a memorandum was sent  to the government asking for an area to be reserved. The association had requested a grant of $40,000 which was used to purchase land. In her monograph, Fujimoto erroneously mentions it as ‘Kampung Bahru.’ That land is in Kampung Melayu, Air Itam.

The advocacy by PMA saw the Pulau Pinang community accepting the  leadership of the Jawi Peranakan and that of the Arab Peranakan in public life at a time when Malay resentment against the latter’s leadership was growing, particularly in Singapura, and Johor.  The PMA focussed more on social rather than overly political issues. They pre-empted possible attempts by the British authorities to cast doubts and suspicion.

But in the decade ahead, the leadership of the Jawi Peranakan and Arab Peranakan communities were to come under attack from the wider Malay community of the Malay states.

The first office bearers of the Association, according to Fujimoto’s account were President, Dr. Ali Merican; first vice president, Mohamed Rouse; second vice-president, S. Mohamed Hashim; third vice president, M.Z. Merican; Treasurer, Mohamed Nina Merican; Auditor, Captain Baba Ahmad; and committee members, among others, C.M. Hashim, M.S. Ariffin, Syed Hashim, Sir Hussein Abdoolcader, Syed Mohamed Aidid, and Syed Salleh Alsagoff.  PEMENANG’S current president is 91-year old Tan Sri Haji Mohd Yussof Latiff, who had held office since 1984.


Pengarah urusan ambil pesanan nasi ganja guna helikopter didakwa

IPOH, 9 Mei – Seorang pengarah urusan syarikat bergelar Datuk yang menerbangkan sebuah helikopter untuk mengambil pesanan bungkusan nasi ganja di Padang Ipoh didakwa di Mahkamah Majistret di sini hari ini atas pertuduhan tidak mematuhi pelan penerbangan, tahun lepas.

Tertuduh Mohamed Raffe K. Chekku, 53, yang mengaku tidak bersalah didakwa melakukan kesalahan itu di kawasan Padang Ipoh di sini kira-kira pukul 9.50 pagi hingga 10 pagi, 23 Julai 2021.

Mengikut kertas pertuduhan, Mohamed Raffe didakwa melanggar Kaedah-Kaedah Udara seperti yang ditentukan oleh Ketua Pengarah Penerbangan Awam dalam ‘Civil Aviation Directive 2 – Rules of the Air’ di bawah Chapter 3.

Ia tidak mematuhi ‘Flight Plan’ yang dikemukakan apabila telah membuat pendaratan sebuah pesawat jenis Bell 505 nombor pendaftaran 9M-RCI di lokasi selain daripada Aerodrome yang dinyatakan dalam Flight Plan.

Pertuduhan itu dibacakan di hadapan Majistret Jesseca Daimis dan kesalahan itu dikemukakan mengikut Peraturan 77(2) Peraturan-Peraturan Penerbangan Awam 2016 dan boleh dihukum di bawah Peraturan 206 (3)(a) peraturan yang sama.

Ia memperuntukkan hukuman denda maksimum RM50,000 atau dipenjarakan selama tempoh tidak melebihi tiga tahun atau kedua-duanya bagi seorang individu jika sabit kesalahan.

Jesseca membenarkan jaminan sebanyak RM5,000 dengan seorang penjamin ke atas tertuduh dan menetapkan 29 Jun ini sebagai tarikh sebutan semula kes.- BERNAMA


Abdul Rahman Mohamed dilantik Naib Canselor USM

GEORGE TOWN, 3 Jan – Kementerian Pendidikan Tinggi hari ini mengumumkan pelantikan Datuk Prof Dr Abdul Rahman Mohamed sebagai Naib Canselor Universiti Sains Malaysia (USM) berkuat kuasa hari ini.

Dalam satu kenyataan hari ini, kementerian itu berkata Abdul Rahman sebelum ini pernah menyandang jawatan Timbalan Naib Canselor (Jaringan Industri dan Masyarakat) USM dari 1 Mei, 2016 hingga 30 April, 2018 dan kemudian dilantik sebagai Timbalan Naib Canselor (Penyelidikan dan Inovasi) USM dari 1 Mei, 2018 hingga kini.

“Selain memiliki pengalaman pentadbiran yang sangat luas, beliau merupakan seorang penyelidik yang disegani terutamanya dalam bidang Applied Sciences and Technologies di dalam mahupun di luar negara.

“Sebagai satu-satunya universiti awam di Malaysia yang telah dipilih untuk Accelerated Programme for Excellence (APEX), kementerian yakin pelantikan beliau sebagai Naib Canselor USM yang baharu dapat memperkukuhkan lagi sektor pendidikan tinggi negara, seterusnya membina masa depan negara yang lebih mampan dan sejahtera berpaksikan kecemerlangan,” menurut kenyataan itu.

Abdul Rahman berkelulusan Ijazah Sarjana Muda dalam bidang Kejuruteraan Kimia dari University of Southern California, California, United States sebelum melanjutkan pengajian ke peringkat Ijazah Sarjana Sains dan Ijazah Kedoktoran dalam bidang yang sama di University of New Hampshire, New Hampshire, United States.

“Kementerian Pendidikan Tinggi turut merakamkan setinggi-tinggi penghargaan dan terima kasih kepada Datuk Prof Dr Faisal Rafiq Mahamd Adikan atas jasa bakti beliau menerajui USM sebelum ini,” katanya.


Maahad Tahfiz Pulau Besar kembali beroperasi

PULAU BESAR 8 Jun – Maahad Tahfiz Bistari (MTB) kembali beroperasi dengan 13 pelajar bagi sesi pengambilan 2023 mendaftarkan diri pada 5 Jun lalu.

“Mereka ini adalah pelajar-pelajar tahfiz swasta, syarat kemasukan adalah warganegara Malaysia, lelaki, berusia 17 tahun ke atas, anak Melaka (keutamaan) dan telah menghafal sekurangnya lima juzuk al-Quran.

“Selain hafazan, pelajar juga akan mempelajari lapan subjek utama SPM seperti Bahasa Melayu, Bahasa Inggeris, Matematik, Sains, Sejarah, Pendidikan Syariah Islamiah, Pendidikan al-Quran dan As-Sunnah serta Bahasa Arab,” katanya ketika dihubungi Melaka Hari Ini (MHI).

Turut hadir memantau proses pendaftaran pelajar adalah Pengarah Jabatan Agama Islam Melaka (JAIM), Datuk Che Sukri Che Mat; Ketua Bahagian Khidmat Pengurusan JAIM, Ikraam Rosli dan Ketua Bahagian Pengurusan Pendidikan JAIM, Ab Khawi Che Abdul Rahman.

Sebelum ini MHI melaporkan MTB bakal dibuka semula pada tahun ini dan kerja-kerja menambah baik kemudahan sedia ada dijalankan tahun lalu.

Pengambilan pelajar dan kakitangan bagi maahad tahfiz berstatus swasta itu diletakkan sepenuhnya dibawah pengurusan Majlis Agama Islam Melaka (MAIM), ia dibina diatas tapak diwakafkan Perbadanan Kemajuan Negeri Melaka (PKNM).


Polis Kedah siasat punca insiden tahanan lolos

Ketua Polis Pulau Pinang Datuk Mohd Shuhaily Mohd Zain berkata memandangkan depot berkenaan terletak di Kedah maka siasatan adalah di bawah bidang kuasa negeri itu.

“Kami hanya membantu dalam mencari yang berjaya meloloskan diri dan juga siasat punca kemalangan yang menyebabkan enam tahanan terkorban,” katanya kepada pemberita di sini hari ini.

Beliau berkata polis Pulau Pinang menjalankan operasi seperti sekatan di tiga laluan utama iaitu Jalan Sungai Baung di Sungai Bakap, Jalan Tasek Valdor di Simpang Ampat dan Jalan Kerian di Nibong Tebal.

“Seluruh anggota di IPD Seberang Perai Selatan telah dikerahkan untuk menyertai pasukan tangkapan yang mempunyai 17 pasukan yang tidak melebihi 80 pegawai,” katanya.

“Mereka yang melarikan diri ini dalam keadaan tidak memakai kasut… saya percaya mereka kini dalam keadaan letih dan lemah setelah hampir 12 jam berjalan. Jadi saya ingin memohon orang ramai yang menyedari kejadian itu untuk menghubungi polis,” katanya sambil menambah setakat ini, sejumlah 171 pelarian Rohingya yang terdiri daripada 131 lelaki, 28 wanita dan 12 kanak-kanak lelaki sedang dikesan.

Beliau juga berkata polis telah mengenal pasti pemandu kereta jenis Toyota Corolla Altis yang melanggar enam tahanan di Kilometer 168 Lebuh Raya Utara Selatan (PLUS) menghala arah selatan pada awal pagi tadi.

Enam daripada mereka maut selepas terlibat dalam kemalangan ketika melintas jalan di Kilometer 168 PLUS menghala arah selatan di sini. – BERNAMA


Cadangan GIACC akan dibentang pada mesyuarat JKKMAR dan kabinet – Wan Junaidi

KUALA LUMPUR, 18 Mei – Tiga cadangan Pusat Governans, Integriti dan Antirasuah Nasional (GIACC) kepada kerajaan berkenaan pembaharuan governans, integriti dan antirasuah akan dibentangkan pada mesyuarat Jawatankuasa Khas Kabinet Mengenai Antirasuah (JKKMAR) akan datang, seterusnya pada mesyuarat Jemaah Menteri.

Menteri di Jabatan Perdana Menteri (Parlimen dan Undang-Undang)  Datuk Seri Dr Wan Junaidi Tuanku Jaafar berkata beliau membuat persetujuan itu selepas GIACC membentangkan cadangan itu dalam pertemuannya  dengan Ketua Pengarah GIACC Datuk Seri Mohd Sallehhuddin Hassan di Putrajaya baru-baru ini.

“Cadangan yang dibentangkan GIACC  melibatkan hala tuju dasar berhubung penggubalan Rang Undang-undang Sumbangan Politik, status terkini pelaksanaan Pelan Antirasuah Nasional (NACP) 2019-2023 dan cadangan pembangunan Pelan Tadbir Urus Baik Nasional (MyGovernance),” katanya dalam kenyataan hari ini.

Menurut Wan Junaidi antara perkara lain yang turut dibincangkan dalam pertemuan itu adalah status terkini Rang Undang-undang Ombudsman yang dicadangkan untuk dibentangkan kepada kerajaan pada tahun ini.

Katanya beliau turut memberikan saranan kepada GIACC supaya penelitian diberikan  kepada aspek dasar penubuhan ombudsman tersebut bagi memastikan keberkesanan undang-undang berkaitan ombudsman kelak.

Wan Junaidi berkata beliau juga menyarankan supaya hebahan berhubung usaha membanteras rasuah terus dipertingkat oleh semua agensi kerajaan bagi membentuk persepsi positif terhadap keseriusan kerajaan dalam membendung rasuah.


Banjir: Beberapa menteri batal cuti tiba di tanah air, PM batal umrah

HULU LANGAT, 26 Dis – Beberapa menteri Kabinet yang bercuti ke luar negara telah membatalkan cuti mereka dan kembali ke tanah air.

“Ada dua, tiga yang telah pulang. Mereka ini merancang ke luar negeri lebih awal sebelum banjir berlaku dan sebelum arahan (batal cuti) dikeluarkan.

“Saya tidak mahu sebut siapa, tetapi mereka kini telah balik dan saya nasihatkan mereka kuarantin dahulu untuk keselamatan. Isnin atau Selasa mereka akan keluar,” katanya ketika ditanya media mengenai perkara itu selepas meninjau kerja-kerja pascabanjir di Taman Sri Nanding dan Kampung Dusun Tua, di sini hari ini.

Katanya lagi, ada dalam kalangan menteri yang telah berada di luar negara membatalkan cuti mereka, tetapi masih tidak dapat pulang ke tanah air kerana ketiadaan penerbangan.

Terdahulu, Perdana Menteri mengeluarkan arahan menteri Kabinet yang sedang atau merancang bercuti supaya membatalkan cuti mereka sehingga bencana banjir yang melanda negara ketika ini selesai.

Ia disusuli Ketua Setiausaha Negara Tan Sri Mohd Zuki Ali mengarahkan semua Ketua Setiausaha setiap kementerian serta Ketua Pengarah setiap jabatan dan agensi yang sedang bercuti dan merancang untuk bercuti membatalkan percutian masing-masing, berkuat kuasa serta-merta.- BERNAMA


Buli: Senarai nama diterima turut melibatkan doktor pakar

PUTRAJAYA, 12 Mei – Senarai nama doktor yang diterima Kementerian Kesihatan (KKM) kerana didakwa sebagai pembuli doktor junior di Hospital Pulau Pinang (HPP) turut melibatkan doktor pakar, kata Menteri Kesihatan Khairy Jamaluddin.

Bercakap kepada pemberita selepas merasmikan sambutan Hari Jururawat Antarabangsa 2022 di sini hari ini, beliau berkata Unit Integriti KKM telah diarahkan menjalankan siasatan lanjut berhubung dakwaan buli di hospital itu, manakala satu pasukan petugas khas bebas juga akan ditubuhkan.

Khairy berkata senarai anggota pasukan petugas khas bagi menyiasat isu buli itu serta terma dan rujukannya akan diumumkan esok, serta menambah bukan beliau yang mempengerusikan pasukan petugas khas itu.

Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Pulau Pinang Dr Norlela Ariffin semalam telah menyerahkan nama lima doktor di HPP yang didakwa sebagai pembuli, kepada KKM.

Ditanya adakah lima doktor tersebut tersebut digantung perkhidmatan buat sementara waktu, Khairy berkata kesemua mereka masih bertugas seperti biasa namun siasatan terhadap doktor itu akan berjalan.

“Kami tidak boleh pindahkan (mereka) begitu sahaja, kami perlu memastikan dahulu apa yang berlaku…ada nama dihantar adalah pakar-pakar. Bukan senang untuk kita pindahkan pakar. Buat masa ini semua bertugas seperti biasa cuma siasatan akan berjalan,” katanya.

“Ia melibatkan tuduhan berat seperti buli dan juga budaya kerja tidak profesional. Siasatan akan libatkan sesi temu bual dengan pengadu dan pakar yang dituduh.

Pada 17 April lepas, seorang doktor pelatih lelaki berusia 25 tahun ditemukan maut dipercayai terjatuh dari unit kediamannya di bangunan berhampiran HPP.

Pengarah Jabatan Kesihatan Negeri Pulau Pinang Dr Maarof Sudin mengesahkan mangsa adalah Pegawai Perubatan Siswazah yang melaporkan diri pada 4 April lepas di HPP dan pihaknya akan memberi kerjasama sepenuhnya dalam siasatan polis.- BERNAMA


Tiada tindakan peniaga ‘sangkut’ bayar sewa kedai

AYER KEROH 13 Ogos – Majlis Perbandaran Hang Tuah Jaya (MPHTJ) mengamalkan pendekatan bertimbang rasa terhadap semua peniaga di kawasan itu sepanjang Perintah Kawalan Pergerakan (PKP) dan Pelan Pemulihan Negara (PPN) Fasa 1.

Ia termasuk tidak menghalau mereka sekiranya ada peniaga tertunggak bayaran sewa atau tidak mampu membayar sewa premis MPHTJ sepanjang tempoh sukar ini.

“Jadi di pihak MPHTJ, kita masih boleh bertimbang rasa sekiranya ada peniaga yang tidak mampu yang mana bayaran sewa boleh dibuat secara ansuran sehingga ekonomi mereka kembali stabil.

“Jika ada tunggakan sekali pun, ia tidak akan dikira sebagai denda lewat dan kita juga tidak akan mengambil tindakan selagi PKP berterusan,” katanya kepada Melaka Hari Ini.

Mengenai isu peniaga kacang pool di Medan Selera Ayer Keroh yang tular baru-baru kerana terpaksa keluar dari rumah sewa dan menginap di medan berkenaan, Shadan berkata, pihaknya turut mengambil berat dengan mengadakan lawatan dan menyantuni peniaga terbabit.

Katanya, hasil pertemuan itu, peniaga berkenaan mengakui terkejut dan malu apabila kisahnya ditularkan di seluruh negara memandangkan situasinya tidaklah seteruk digambarkan.

Namun, peniaga itu mengakui hasil jualannya sedikit terjejas menyebabkannya terpaksa mengambil pendekatan drastik keluar dari rumah yang disewa RM700 sebulan sebelum ini.

“Peniaga ini sebenarnya bujang, berasal dari Johor dan anak kepada peniaga kacang pool terkenal di Larkin. Jadi, dia tidaklah susah seperti digambarkan dan dia juga terkejut apabila kisahnya tular.

“Cuma di pihak MPHTJ kita ada beri teguran kepadanya bahawa tempat berniaga tidak boleh dijadikan tempat penginapan kerana kita risau kebersihan premis perniagaan itu akan terjejas.

“Jadi dalam tempoh ini, dia bersetuju untuk mencari rumah sewa lebih murah dan untuk sewa premis tiga bulan yang tertunggak, kita tidak mengambil apa-apa tindakan,” katanya lagi.


Dipukul kerana tak hormat senior

Ketua Polis Daerah Ampang Jaya ACP Mohamad Farouk Eshak berkata kejadian disyaki berpunca daripada perselisihan faham antara mangsa yang dikatakan tidak menghormati kumpulan pelajar lelaki tingkatan lima berkenaan.

Katanya, kejadian itu bermula di tangga sekolah pada 9.30 pagi hari yang sama apabila mangsa ditumbuk di bahagian dada kiri, dicekik dan tendang bahagian belakang badan oleh seorang pelajar tingkatan lima yang dikenalinya.

“Di sana, mangsa dipukul oleh kumpulan pelajar itu malah, seorang daripada suspek turut menumbuk muka mangsa sebanyak empat kali dan dilihat oleh 15 lagi rakan suspek,” katanya dalam kenyataan di sini hari ini.

Mohamad Farouk berkata semua yang terlibat telah dipanggil untuk memberi keterangan semalam dan kes disiasat mengikut Seksyen 323 Kanun Keseksaan kerana sengaja mendatangkan kecederaan.

Tiga video kejadian yang menunjukkan mangsa hanya mampu terbaring dan cuba melindungi diri daripada dipukul kumpulan pelajar berkenaan di kepala dan badan tular sejak semalam. – BERNAMA


Remaja OKU dijumpai lemas dalam kolam

TANGKAK, 5 Oktober – Seorang remaja Orang Kurang Upaya (OKU) lembam yang dilaporkan hilang semalam, ditemukan lemas di dalam sebuah kolam di Kampung Batu 18 Sengkang, Bukit Gambir di sini hari ini.

Komander Operasi Penolong Penguasa Bomba Rafiah Aziz berkata mangsa berusia 17 tahun dijumpai terapung di kolam sedalam kira-kira 15 kaki (4.57 meter) yang terletak 100 meter dari kediaman mangsa di kampung itu, pada 6.47 pagi tadi.

“Ahli keluarga mangsa menghubungi Balai Bomba dan Penyelamat (BBP) Bukit Gambir memaklumkan mangsa dijumpai terapung di dalam kolam buatan manusia itu yang digunakan pekebun sayur untuk mengambil air bagi tanaman mereka.

“Pasukan Keluaran Operasi bertindak ke lokasi kejadian dan melakukan operasi mengeluarkan mangsa yang lemas dengan menggunakan peralatan khas. Mangsa kemudian diserahkan kepada pihak polis untuk tindakan lanjut,” katanya dalam kenyataan hari ini.

BBP Bukit Gambir menerima panggilan kecemasan berhubung kehilangan mangsa pada 8.42 malam tadi dan anggota membuat pencarian di sekitar kawasan rumah mangsa dan tempat berhampiran pada jarak dua kilometer dari lokasi terakhir mangsa dipercayai hilang.

Rafiah berkata remaja itu dan kakaknya ke kolam berkenaan pada 3.30 petang dan mereka kemudian pulang ke rumah sebelum ahli keluarga menyedari mangsa tiada di rumah pada 4.30 petang, katanya.


Wanita hina polis didenda RM5,000, hukuman penjara tiga bulan diketepikan

ALOR SETAR 29 Mac – Seorang wanita yang dijatuhi hukuman penjara tiga bulan oleh Mahkamah Sesyen tahun lalu selepas mengaku bersalah menghina polis menerusi media sosial, hari ini terlepas hukuman tersebut apabila Mahkamah Tinggi di sini mengetepikan hukuman berkenaan.

Hakim Datuk Ghazali Cha membuat keputusan itu terhadap Nursahira Mohd Mizuar, 20, selepas membenarkan rayuannya dan menjatuhkan hukuman denda RM5,000 atau penjara dua bulan jika gagal membayar denda itu.

Dalam keputusannya, hakim itu turut mengurangkan denda RM10,000 yang dijatuhkan Mahkamah Sesyen terhadap Nursahira sebelum ini kepada RM5,000. Difahamkan keluarga wanita yang berasal dari Pendang itu membayar denda berkenaan.

Pada 31 Mac tahun lalu, Mahkamah Sesyen di sini menjatuhkan hukuman penjara tiga bulan dan denda RM10,000 atau dua bulan penjara terhadap Nursahira setelah dia mengaku bersalah membuat dan memulakan komunikasi jelik melalui Facebook, dengan niat menganiaya orang lain di sebuah rumah di Persiaran Kiara Mas, Pendang, pada 10.12 malam, 27 Mac tahun lalu.

Dia didakwa melakukan kesalahan itu mengikut Seksyen 233(1)(a) Akta Komunikasi dan Multimedia 1998 yang boleh didenda hingga RM50,000 atau penjara maksimum setahun atau kedua-duanya, dan boleh didenda selanjutnya RM1,000 bagi setiap hari kesalahan tersebut diteruskan selepas sabitan.

Difahamkan Nursahira yang pada masa itu bekerja sebagai pembantu kedai, memuat naik status tersebut kerana marah dengan tindakan polis yang mengarahkannya pulang ke rumah ketika anggota terbabit melakukan pemantauan Ops COVID-19 di tepi jalan Pendang-Kobah, Batu Menunggul, di Pendang pada 9 malam.

Terdahulu, peguam Datuk Naran Singh yang mewakili Nursahira berkata anak guamnya telah dipenjara selama 10 hari dan hukuman itu sudah memadai serta merayu agar hukuman diringankan kerana perayu sangat menyesal serta insaf atas tindakannya.

Naran berkata perayu yang kini bekerja di sebuah kilang, merupakan anak sulung daripada dua beradik dan menjadi harapan keluarga memandangkan bapanya seorang pesara tentera dan ibu pula hanya suri rumah.

Timbalan Pendakwa Raya Aqharie Durranie Aziz memohon hukuman setimpal atas alasan kesalahan menghina polis adalah serius dan hukuman sepatutnya menjadi pengajaran kepada orang lain.


KKM pergiat penguatkuasaan premis tidak semak status vaksinasi pelanggan

PUTRAJAYA 26 Nov – Kementerian Kesihatan (KKM) akan mempergiat penguatkuasaan di lapangan terutama di premis perniagaan dan restoran susulan menerima laporan peniaga tidak lagi menyemak status vaksinasi pelanggan.

“Selain usaha memperluas penerima dos penggalak, KKM juga mempergiat penguatkuasaan terutama di premis perniagaan. Ini kerana KKM mendapat laporan banyak premis perniagaan sudah tidak lagi semak status vaksinasi pelanggan.

“Saya telah arahkan bahagian penguatkuasaan KKM untuk membuat semakan terhadap premis perniagaan dan keluarkan kompaun kepada mereka yang tidak menyemak status vaksinasi dan patuh prosedur operasi standard (SOP) ditetapkan KKM,” katanya dalam sidang media perkembangan COVID-19 di sini hari ini.

Khairy berkata hampir semua negeri menunjukkan peningkatan kes COVID-19 kecuali Perlis, Sarawak dan Sabah susulan kebenaran merentas negeri bermula 11 Okt lepas.

Beliau berkata tujuh negeri iaitu Pulau Pinang, Selangor, Kuala Lumpur, Putrajaya, Melaka, Terengganu dan Kelantan menunjukkan kadar pengisian katil ICU melebihi 50 peratus.

“Dalam kalangan pesakit COVID-19 kategori tiga hingga lima yang dirawat di fasiliti kesihatan, didapati bilangan pesakit dalam kalangan kumpulan umur 40 tahun ke atas dan juga kumpulan warga emas iaitu 60 tahun ke atas telah menunjukkan peningkatan,” katanya.

“Golongan warga emas dan golongan 40 hingga 59 tahun telah terlebih dahulu menerima vaksin sebelum ini dan tahap antibodi terhadap COVID-19 menurun lebih awal.

“Justeru bagi memastikan tahap antibodi terhadap jangkitan COVID-19 kekal optimum, KKM menyarankan pemberian dos penggalak dan hingga semalam sebanyak 1,823,474 dos penggalak telah diberikan,” katanya.- BERNAMA


Raja Muda Kedah ketuai senarai penerima darjah kebesaran Kedah

ALOR SETAR, 19 Jun – Raja Muda Kedah Tengku Sarafudin Badlishah Sultan Sallehuddin mendahului senarai penerima darjah dan bintang kebesaran sempena Sambutan Ulang Tahun Hari Keputeraan Sultan Kedah Sultan Sallehuddin Sultan Badlishah ke-80 di Istana Anak Bukit, di sini hari ini.

Tengku Sarafudin dikurniakan Darjah Kerabat Kedah, diikuti Raja Puan Muda Kedah Che Puan Muda Zaheeda Mohamad Ariff yang dikurniakan Darjah Kerabat Sallehuddin serta Tunku Laksamana Kedah Datuk Seri Diraja Tunku Shazuddin Ariff Sultan Sallehuddin yang dikurniakan gelaran Duli Yang Amat Mulia Tunku Mahkota Kedah.

Selesai menganugerahkan kepada ketiga-tiga kerabat baginda itu, Sultan Sallehuddin kemudian menyampaikan anugerah kepada penerima darjah dan bintang kebesaran sempena sambutan ulang tahun hari keputeraan baginda yang ke-79 yang tidak dapat diadakan pada tahun lepas.

Menteri Besar Kedah Datuk Seri Muhammad Sanusi Md Nor yang menerima Darjah Seri Paduka Mahkota Kedah Yang Amat Dihormati (SPMK) yang membawa gelaran Datuk Seri, mendahului senarai penerima bagi tahun lepas.

Istiadat kemudian diteruskan bagi penerima pada tahun ini iaitu Darjah Seri Setia Diraja Kedah Yang Amat Dihormati (SSDK) yang membawa gelaran Datuk Seri yang dianugerahkan kepada Menteri Kanan Perdagangan Antarabangsa dan Industri Datuk Seri Mohamed Azmin Ali.

Timbalan Ketua Istiadat Datuk Mohd Omar Mohamed dianugerahkan Darjah Paduka Seri Setia Sultan Sallehuddin Kedah Yang Amat Dihormati (DPSS) yang membawa gelaran Datuk Paduka.

Darjah Gemilang Seri Mahkota Kedah Yang Amat Dihormati (DGMK) yang membawa gelaran Datuk Wira pula dianugerahkan kepada dua penerima iaitu Presiden Majlis Jaksa Pendamai Negeri Kedah Datuk Syed Azizan Syed Mohamad Al-Idrus dan Ketua Setiausaha Kementerian Kerja Raya Datuk Wan Ahmad Uzir Wan Sulaiman.

Sultan Sallehuddin juga turut berkenan menganugerahkan Darjah Dato’ Setia Sultan Sallehuddin Kedah (DSSS) yang membawa gelaran Datuk kepada dua Ahli Majlis Mesyuarat Kerajaan Negeri Kedah iaitu Azman Nasrudin dan Wan Romani Wan Salin.

Sementara itu, seramai 21 penerima dianugerahkan Darjah Dato’ Setia Diraja Kedah (DSDK) yang membawa gelaran Datuk antaranya termasuk Peguam Cara Negara Datuk Ahmad Terrirudin Mohd Salleh, Hakim Mahkamah Tinggi Sungai Petani (1) Chan Jit Li, Ahli Dewan Undangan Negeri Belantik Mohd Isa Shafie dan Pegawai Daerah Kulim Abdul Bari Abdullah.

Turut menerima DSDK adalah Yang Dipertua Majlis Perbandaran Sungai Petani Syed Khairol Anuar Syed Abidin, Pegawai Daerah Kubang Pasu Muhamad Aroff Darus, Pegawai Daerah Bandar Baharu Rohaizad Rashid, Ketua Pegawai Eksekutif Lembaga Pembangunan Pelaburan Malaysia Datuk Arham Abdul Rahman dan Pengurus Besar Lembaga Kemajuan Wilayah Kedah Kamarudin Abd Akib.

Penerima DSDK lain termasuk Timbalan Gabenor Bank Negara Marzunisham Omar, Pengarah Cawangan Kerja Kesihatan Cawangan Kerja Kesihatan Azman Md Hashim, Pegawai Agama Daerah Kota Setar Ahmad Faisol Omar, Ketua Pegawai Eksekutif Kumpulan Kulim Technology Park Corporation Sdn Bhd Mohd Sahil Zabidi dan Timbalan Ketua Jabatan Kardiologi Institut Jantung Negara Datuk Dr Azmee Mohd Ghazi.

Anugerah DSDK turut diterima Pakar Perunding Perubatan Jabatan Perubatan Hospital Sultan Abdul Halim Dr P. Tharmalingam, Panel Bebas Suruhanjaya Pencegahan Rasuah Malaysia I. Devan dan pengamal perubatan Dr Ayaz Ahmad Mohamed Salleh Khan.

Turut menerima DSDK adalah Ketua Pegawai Eksekutif Putra Medical Centre Lee Gaik Cheng, Setiausaha Persatuan Bekas Pegawai Perkhidmatan Pendidikan Malaysia Md Noor Udoh, Ahli Jawatankuasa Biro Penerbitan dan Pemasaran Persatuan Sejarah Malaysia Abdul Halim Taib dan Pengerusi Wantas Shipping Langkawi Sdn Bhd Lim Thye Kiang.

Sultan Sallehuddin kemudian menganugerahkan Darjah Dato’ Setia Pahlawan (DDSP) yang membawa gelaran Datuk kepada lima penerima iaitu Ketua Polis Kedah Datuk Wan Hassan Wan Ahmad, Senarai LPK (1) Markas Tentera Darat Cawangan Sumber Manusia Mejar Jeneral Baharuddin Ahmad, Panglima Logistik MK PLTD Markas Tentera Darat Mejar Jeneral Abdul Aziz [email protected] Shamsudin, Inspektor Jeneral Markas Tentera Laut Laksamana Muda Chan Peng Cheong dan Ketua Pengarah OP MK ATM-BOLP Markas Tentera Darat Brigedier Jeneral Johari Mohd Jaafar.

Sementara itu, Ahli Majlis Mesyuarat Kerajaan Negeri Kedah Mohd Firdaus Ahmad dianugerahkan Setia Sultan Sallehuddin Kedah (SSS), 25 penerima dianugerahkan Setia Diraja Kedah (SDK), manakala seorang lagi Ahli Majlis Mesyuarat Kerajaan Negeri Kedah Dr Robert Ling Kui Ee menerima Jaksa Pendamai (JP).- BERNAMA


TMJ berhasrat bantu skuad Harimau Malaya

KUALA LUMPUR 14 Jun – Pemilik kelab bola sepak Johor Darul Ta’zim (JDT) Tunku Ismail Sultan Ibrahim ingin memikul tugas dalam skuad Harimau Malaya bagi membawa pasukan bola sepak kebangsaan itu mencapai kejayaan lebih besar.

Tunku Mahkota Johor (TMJ) menerusi beberapa hantaran pada ruangan Insta Story dalam laman Instagram bertitah baginda akan menyediakan kemudahan latihan dan jurulatih terbaik untuk pasukan.

“Kepada Presiden FAM (Persatuan Bolasepak Malaysia), izinkan saya memikul tanggungjawab dalam skuad kebangsaan. Saya tidak menjanjikan kejayaan segera. Tetapi saya boleh menjamin peningkatan (prestasi pasukan),” titahnya merujuk kepada Presiden FAM Datuk Hamidin Mohd Amin.

TMJ bertitah, pada masa ini apabila pergi (beraksi) untuk tugasan pasukan kebangsaan bukan lagi misi atau tugas bagi sesetengah orang, tetapi ia seperti percutian musim panas.

Bekas Presiden FAM itu juga mempersoalkan mengapa pemain boleh beraksi dengan baik bersama kelab masing-masing tetapi gagal untuk menonjol dengan pasukan kebangsaan.

Tunku Mahkota Johor itu bertitah walaupun menjulang 17 trofi kemenangan, pemain JDT di bawah pimpinannya, bermain pada setiap permainan seolah-olah tidak memenangi apa-apa, dengan intensiti, disiplin dan fokus.

“Anda ingin tahu apa perkara pertama yang saya lakukan dalam JDT? Saya kawal akses pasukan daripada media, wartawan, syarikat malah penggunaan media sosial pemain. Keeksklusifan secara total yang membolehkan pemain lebih fokus pada tugas mereka,” titahnya.

Skuad Harimau Malaya berdepan kritikan selepas tewas 0-4 kepada Emiriah Arab Bersatu (UAE) dan Vietnam 1-2 pada aksi Kumpulan G pusingan kedua kempen kelayakan Piala Dunia 2022/Piala Asia 2023 baru-baru ini.

Tidak mampu memberikan hasil yang diharapkan walaupun mempunyai tiga pemain naturalisasi – Mohamadou Sumareh, Guilherme de Paula dan Liridon Krasniqi – dalam skuad itu, menambahkan kekecewaan dalam kalangan penggiat dan peminat bola sepak tanah air.


Hantaran tular bantuan suri rumah JKM, palsu

KUALA LUMPUR, 25 April – Jabatan Kebajikan Masyarakat (JKM) berkata hantaran berkenaan “Tarikh Bantuan Raya JKM Mei 2022 – Bantuan Kanak-Kanak, Suri Rumah, Warga Emas” yang tular di media sosial adalah palsu.

JKM melalui kenyataan media Pasukan Respons Pantas Kementerian Komunikasi dan Multimedia (K-KOMM) hari ini memaklumkan orang ramai disaran merujuk laman sesawang JKM menerusi www.jkm.gov.my untuk mendapatkan maklumat lebih tepat.

Orang ramai juga dinasihat agar tidak mudah mempercayai maklumat palsu sebaliknya menjadi warga digital yang bijak dan bertanggungjawab dengan membuat semakan terlebih dahulu dan merujuk sumber rasmi untuk mendapatkan maklumat sahih dan terkini, kata kenyataan itu.- BERNAMA


Banjir: ‘Sangkut’ di loteng lebih sembilan jam pengalaman tak boleh dilupa

KUANTAN, 22 Dis – Berada di loteng selama lebih sembilan jam antara pengalaman tidak boleh dilupakan Syuhaidah Muhammad Anuar apabila rumah keluarganya di Inderapura di sini, dinaiki air secara mendadak pada awal pagi Ahad lepas.

Menceritakan detik cemas itu, Syuhaidah, 30, berkata beliau dan keluarga hanya menyedari kawasan perumahannya mula dinaiki air selepas terdengar kekecohan di luar rumah sebelum dia bertindak memindahkan kenderaan ke tempat yang lebih selamat.

“Apabila pulang, paras air tiba-tiba meningkat dengan mendadak sehingga paras pinggang menyebabkan kami terus memanjat loteng dan tidak berani untuk meredah banjir. Sepanjang berada di loteng, pelbagai bunyi kedengaran seperti bunyi perabot jatuh, salakan anjing jiran dan penggera kereta silih berganti.

“Malah dari loteng, kami dapat melihat peti sejuk tumbang selain pelbagai barangan termasuk sofa terapung. Kami tidak berani meredah banjir yang berlaku pada pukul 1 pagi kerana bimbang arus kuat selain keadaan cuaca yang gelap,” katanya semasa ditemui di sini hari ini.

Syuhaidah yang berkerja sendiri berkata mereka akhirnya dapat meninggalkan rumah pada 10 pagi dengan menumpang bot penduduk untuk berpindah ke pusat pemindahan sementara (PPS) di Sekolah Kebangsaan Bunut Rendang di sini.

Beliau bagaimanapun bersyukur dengan keputusan bapanya untuk membina sebuah loteng yang disifatkannya ‘sangat membantu’ selepas mereka sekeluarga mengalami banjir buat pertama kali pada 2013.

Seperti dijangka, Syuhaidah dan keluarga yang pulang petang semalam berkata keadaan rumahnya boleh diibaratkan seperti ‘dilanggar garuda’ dan tambah menyedihkan, empat kereta milik ahli keluarga yang dipindahkan ke kawasan tinggi turut ditenggelami air.

Adiknya, Nursyafiqah, 24, yang menjalankan perniagaan ‘surprise delivery’ pula sedih melihat kesemua barangan termasuk berkotak-kotak coklat yang baru dibelinya rosak menyebabkan dia terpaksa menghubungi pelanggan bagi membatalkan tempahan.

“Saya mahu memulangkan semula wang namun ada yang menolak. Mereka berkata anggap sahaja (ia) sebagai sedekah. Saya berkali-kali meminta maaf kerana tak jangka keadaan seteruk ini memandangkan sebelum ini banjir hanya pada paras lutut,” katanya.

Bagi warden Penjara Penor Md Ridzuan Romli, 42, kemusnahan akibat banjir yang dialaminya boleh dikatakan mencapai 100 peratus memandangkan semasa kejadian, mereka sekeluarga berada di kampung di Yan, Kedah.

Sebaik sahaja dimaklumkan mengenai kejadian itu, Md Ridzuan berkata mereka tujuh beranak membuat keputusan untuk pulang pada pukul 2 pagi Ahad, namun laluan di dua lebuh raya utama ke Pantai Timur telah terputus hubungan menyebabkan beliau terpaksa melalui daerah Rompin sebelum tiba ke Kuantan pada 5 petang.

“(Meskipun pulang awal) kami hanya dapat pulang ke rumah pada semalam. Sebaik pintu dibuka, bau busuk menusuk hidung dan keadaan didalamnya tidak boleh digambarkan.

“Sampaikan kami tak tahu di mana hendak mula mengemas dan perlahan-lahan kami bermula dengan mengumpul barangan yang difikirkan boleh diselamatkan,” katanya.

Md Ridzuan juga memberitahu bahawa beliau bersyukur apabila dihubungi rakan sekerja semalam yang memaklumkan untuk membantu membersihkan rumah yang didiami sejak 16 tahun lepas.

“Saya menjangkakan kerja pembersihan hanya akan benar-benar selesai dalam tempoh seminggu dua memandangkan masih banyak yang perlu dilakukan termasuk mencuci semua baju yang telah terendam selama tiga hari,” katanya. – BERNAMA


Hubungan kerjasama KL-Abu Dhabi tanpa batas- PM Muhyiddin

ABU DHABI 11 Mac. – Kerajaan Emiriah Arab Bersatu (UAE) menetapkan kerjasama tanpa had (sky is the limit) dalam hubungan bilateral antara Abu Dhabi dan Kuala Lumpur.

Tan Sri Muhyiddin Yassin berkata komitmen tersebut disampaikan oleh Putera Mahkota Abu Dhabi, yang juga Timbalan Perdana Menteri UAE, Sheikh Mohamed Zayed Al Nahyan dalam pertemuannya dengan pemimpin UAE itu di sini, semalam.

“Ungkapan ‘ the sky is the limit’ digunakan oleh Putera Mahkota apabila merujuk kepada kerjasama kedua-dua negara,” kata Perdana Menteri pada Khamis.

Katanya, UAE memberikan komitmen bahawa akan menggandakan jumlah perdagangan dua hala hingga lima kali ganda nilai berbanding US$3 billion (RM12.31 bilion) ketika ini.